Россия уруш бошланганидан бери қанча қочоқ келганини очиқлади | Qalampir.uz\nРоссия уруш бошланганидан бери қанча қочоқ келганини очиқлади\nОлам\t04 Май 15:33 4964\nРоссияга жорий йилнинг 24 февралидан бери тан олинмаган Донецк ва Луганск халқ республикалари ҳамда Украинадан 1,1 миллиондан ортиқ киши келди. Бу ҳақда бугун, 4 май куни ҳуқуқ-тартибот идораларига таяниб ТАСС хабар берди.\n“Ростов, Брянск, Белгород вилоятлари ва Қрим Республикаси назорат-ўтказиш пунктлари орқали Россияга ДХР, ЛХР ва Украинадан жами 1,1 миллиондан ортиқ одам, жумладан, 200 мингга яқин бола келди”, деган агентлик суҳбатдоши.\nСўнги 24 соат ичида 12 мингдан ортиқ одам Россия чегарасини кесиб ўтган.\nРоссияга келганлар орасида деярли 200 минг Россия Федерацияси фуқаролари, 608 мингдан ортиқ ДХР ва ЛХР "фуқаролиги"га эга одамлар мавжуд. Қолганлари Украина ва бошқа давлатлар фуқаролари ҳисобланади.\nҚайд этилишича, ҳозирда мамлакатнинг 52 та ҳудудидаги 508 та вақтинчалик жойлаштириш марказида 33 мингдан ортиқ қочоқлар мавжуд.\nШунингдек, БМТнинг Қочқинлар бўйича Олий комиссарлиги бошқармаси маълумотларига кўра, 24 февралдан 3 майгача Украинадан қўшни давлатларга 5 миллион 657 минг 185 киши ўтган. Уларнинг 3 094 446 нафари Польшадан, 846 521 нафари Руминиядан, 703 523 нафари Россиядан, 539 821 нафари Венгриядан, 449 605 нафари Молдовадан, 385 284 нафари Словакиядан ва 25 852 нафари Беларусдан бошпана топган.\n15 Май 16:43 46288\n14 Май 09:13 39887\n14 Май 19:06 31017\n14 Май 21:00 28549


Она ва ўғил муносабати – Imom Buxoriy xalqaro ilmiy-tadqiqot markazi\nHome / Имом Бухорий ҳадислари / Она ва ўғил муносабати\nОна ва ўғил муносабати\n25/06/2020\tИмом Бухорий ҳадислари 82 кўрилган\n۱٢ – حدثنا عبد الله بن صالح قال: حدثني الليث قال: حدثني خالد بن يزيد عن سعيد بن أبى هلال عن أبى حازم عن أبى مرة مولى عقيل: “أن أبا هريرة كان يستخلفه مروان وكان يكون بذي الحليفة فكانت أمه في بيت وهو في آخر قال: “فإذا أراد أن يخرج وقف على بابها” فقال: “السلام عليك يا أمتاه ورحمة الله وبركاته” فتقول: “وعليك يا بنى ورحمة الله وبركاته” فيقول: “رحمك الله كما ربيتنى صغيرا” فتقول: “رحمك الله كما بررتنى كبيرا” ثم إذا أراد أن يدخل صنع مثله”\nАбу Мурраданривоят қилинади: “Марвон ўз ўрнига халифа қилиб Абу Ҳурайрани қўйиб кетар эди. Абу Ҳурайра Зулҳулайфада онаси бир уйда, ўзи бошқа уйда яшар эди. У (ровий) айтади: “У (Абу Ҳурайра) қачон уйдан чиқса, онасининг эшигини олдига тўхтаб: “Ассалому алайки ва раҳматуллоҳи ва барокатуҳ! (Сизга Аллоҳнинг раҳмати ва баракаси бўлсин!), эй онажон,” – дер эди.\nОнаси ҳам: “Сенга ҳам Аллоҳ таолонинг раҳмати ва баракаси бўлсин!” – дер эди. У (Абу Ҳурайра): Гўдаклигимдан мен тарбия қилганингиз учун сизга Аллоҳ таолонинг раҳмати бўлсин”, – дер эди. Онаси: “Кексалигимда менга яхшилик қилаётганинг учун сенга ҳам Аллоҳнинг раҳмати бўлсин,” – дер эди. Кейин (Абу Ҳурайра онасининг) уйига кирмоқчи бўлса ҳам шундай қилар эди”. \n“Марвон ўз ўрнига халифа қилиб Абу Ҳурайрани қўйиб кетар эди. Абу Ҳурайра Зулҳулайфада онаси бир уйда, ўзи бошқа уйда яшар эди.\nМарвон – ибн ал-Ҳакам, уммавийларнинг тўртинчи халифаси, 623-685 йилларда яшаган. Абдулмалик ибн Марвонннинг отаси. Умавийларнинг 8-халифаси Умар ибн Абдулазизнинг бобоси. Тарихда “Қироллар отаси” номи билан машҳур. Чунки ундан сўнг тўрт авлод бирин кетин халифа бўлган.\nЗу-л-Ҳулайфа – ҳожилар учун беш мийқот жойларидан бири. Расулуллоҳ саллоллоҳу алайҳи ва салламнинг Мадинадаги масжидларидан 13км, Макка шаҳридан 420км узоқликдаги жойлашган. Мадина аҳолиси ва Мадина орқали ҳажга келувчилар шу ердан эҳром боғлайдилар.\nМарвон ибн Ҳакам Мадинадан бошқа жойга сафар қилсалар, ўз ўринларига Абу Ҳурайра розияллоҳу анҳуни волийликка тайин қилиб кетар эди.\nСаҳобийлар нафақат шариат илми, балки одоб-ахлоқ борасида ҳам буюк бир даргоҳда – Пайғамбар саллоллоҳу алайҳи ва саллам мактабларида таълим олганлар. Ана шундай инсонлардан бири, Пайғамбаримиз саллолллҳу алайҳи ва салламдан энг кўп ҳадис ривоят қилган, баъзан Мадинада халифанинг ўрнида халқни бошқарган мусулмонларнинг ишончли вакили буюк саҳобий Абу Ҳурайра розияллоҳу анҳунинг волидаи меҳрибонларига муомалаларини Абу Мурра ривоят қилиб келтирадилар.\nУ (ровий Абу Мурра) айтади: “У (Абу Ҳурайра) қачон уйдан чиқса, онасининг эшигини олдига тўхтаб (яъни ташқарида туриб): “Ассалому алайки ва раҳматуллоҳи ва барокатуҳ!(СизгаАллоҳнинг раҳмати ва баракаси бўлсин!), эй онажон,” – дер эди.\nОнаси ҳам: “Сенга ҳам Аллоҳ таолонинг раҳмати ва баракаси бўлсин!” – дер эди.\nЮксак исломий таълимотни ўзида мужассам қилган она ва ўғил саломлашиб, бир-бирларини ҳаққига дунёдаги энг олий яхшиликлардан бири – Аллоҳнинг раҳмати ва баракотини тиламоқда.\nУ (Абу Ҳурайра): Гўдаклигимдан мен тарбия қилганингиз учун сизга Аллоҳ таолонинг раҳмати бўлсин”, – дерэди.Онаси: “Кексалигимда менга яхшилик қилаётганинг учун сенга ҳам Аллоҳнинг раҳмати бўлсин,” – дер эди.\nАллоҳ таоло Қуръони каримда: “Парвардигорингиз, ёлғиз Унинг Ўзига ибодат қилишларингизни ҳамда ота-онага яхшилик қилишларингизни амр этди. Агар уларнинг (ота-онангизнинг) бирови ёки ҳар иккиси сенинг қўл остингда кексалик ёшига етсалар, уларга қараб “уф” тортма ва уларнинг (сўзларини) қайтарма! Уларга (доимо) яхши сўз айт! Улар учун, меҳрибонлик билан, хорлик қанотини паст тут — хокисор бўл ва: “Парвардигорим, мени (улар) гўдаклик чоғимдан тарбиялаб-ўстирганларидек, сен ҳам уларга раҳм-шафқат қилгин”, деб (ҳақларига дуо қил)!” – деб ота-онага қандай муомала қилиш ва уларнинг ҳақларига қандай дуолар қилиш лозимлигини кўрсатиб берди.\nИнсоният ўз ҳаётига тадбиқ этиши учун бунданда олий муомалот ва юксак маданиятни ҳеч қайси диндан тополмаслиги аниқ.\nКейин (Абу Ҳурайра онасининг) уйига кирмоқчи бўлса ҳам шундай қилар эди”.\nҚуръон ва ҳадис мактабининг буюк номоёндаси, улуғ саҳобий ҳазрати Абу Ҳурайра розияллоҳу анҳу онасининг хонадонига кирганидан кейин ҳам юқоридаги муомалани такрорлар, яъни ўзини онасини уйига кирмоқчи эканлигини билдириб, бу сўзлар билан онасидан уйга киришга изн сўрар эди.\n1. Киши узоқдан туриб ота-онасига салом беришнинг мумкинлиги.\n2. Маълумки, фарзанд ота-она турган хонадонга унинг ижозатисиз кириши мумкин эмас, бу ерда саҳоба киришга ижозат сўрашни “салом-алик” кўринишида амалга оширганлик эҳтимоли ҳам бор.\n3. Фарзандлар ота-оналари ҳақларига доимо Аллоҳ ва расули ўргатганидек яхши дуолар қилмоғи.\n4. Ота-оналар ҳам фарзандлари ҳақига ва уларнинг камолини ривожига хайрли дуолар қилмоғи.\n5. Онаси ётган уйга келганда келаётганини билдириши ва изн сўраб кириш кераклиги.\n Абу Мурра – Уқайлнинг озод қилган қули эди.\n Имом Бухорийнинг “Ал-адаб ал-муфрад” китоби. 12-ҳадис.\n Қуръони карим маъноларининг таржимаси. Таржима ва тафсир муаллифи Шайх Абдулазиз Мансур. –Т.: Шарқ., 2004. “Исро” сураси, 23, 24-оятлар мазмуни. И з о ҳ: Ушбу икки оятда ота-она ва фарзанд ўртасидаги муносабат хусусида сўз боради. Аввало, Ислом барча мўмин-мусулмон фарзандлар учун ота-онага яхшиликни ёлғиз Аллоҳ таолога ибодатдан кейинги иккинчи вазифа қилиб қўяди.\nБу таълимотга биноан, ота-она мўминми, кофирми, яхшими-ёмонми, барибир фарзанд уларга нисбатан ҳурмат сақлаши, сўзларини қайтармаслиги ва ҳақларига яхши дуолар қилиши вожибдир. Лекин мана шу ояти каримада зикр қилинган дуода жуда ҳам зарур бир нукта борки, биз, ундан ғофил бўлмаслигимиз лозим. Ота-оналик ҳуқуқини қозониш учун бола туғишнинг ўзи кифоя қилмай, балки уларга таълим-тарбия бериш ҳам муҳим шартлардан экан.(тарж).


Аркадий Аверченко. Соҳибжамол аёл (ҳажвия) | www.ziyouz.uz\nБош саҳифа Жаҳон насри онлайн антологиясиАркадий Аверченко (1881-1925; Россия)Аркадий Аверченко. Соҳибжамол аёл (ҳажвия)\n“Аёл! – ўйлади Плюмажёв. Кўзларини қисиброқ қараган эди, у иккита ингичка чизиқчага ўхшаб кўринди. – Худо ҳаққи, аёл! Ёшгина шекилли!”\n– Аҳ, – инграб қўйди Плюмажёв. – Лаънати кўролмаслик… Қандай аҳмоқона одат-а бу дурбин олиб юрмаслик.\n– Оббо олғир-э… Жойлашиб олганини-чи! – ҳасад билан уф тортди Плюмажёв.\n“Ярамас! Яна бетакаллуфлигини-чи”, – ўйлади Плюмажёв, гимназиячини юлиб ташлагиси келди, бироқ дурбин эсига тушиб, ўтлар устига – унинг ёнига чўкди ва тилёғламалик билан ҳингиллади:\n– Бир дақиқага… бериб туролмайсизми… дурбинни!\n– Оҳо-ҳо-ҳо! Орқасини ўгирди… Аммо мен унинг энсасини шунақа гўзал деб ўйламагандим.\n– Хоҳласам, дурбинни тортиб олардим. Мушт ҳам туширардим. Кучлиман-ку ахир…\n– Ўҳ-ҳў! Тортиб олиб кўринг-чи… Шундай қичқираманки, бутун чорбоғдагилар югуриб келишади. Менга-ку фарқи йўқ, ёш боламан, аммо сизнинг жуда бўлмаганда қулоғингизни чўзиб, таъзирингизни беришса, бу шармандаликдан ёз бўйи уялиб юрасиз. Сиз ёши улуғ кекса киши бўла туриб шунақа аҳмоқона ишлар билан шуғулланиб ўтирибсиз. Энди у яна олдинга ўгирилди. Хоҳлайсизми, мен сизга нима кўринса, барини айтиб тураман?\n– Тили ўткир экансиз, йигитча… Гап бундай, дўстим, агар вақтинча бериб туришни хоҳламасангиз, унда… сотинг!\n– Нима… сотинг… Кейин холам менга бировнинг дурбинини сотиш қанақа бўлишини кўрсатиб қўяди!\n– Ишонаманки, яхши йигит, – хушомад қиларди Плюмажёв, – холангиз сиздалигини сезмайдиям. Ундан кейин хизматкор ўғри хотин ўтиб кетди… Мен сизга тўлиқ ҳақини ҳозироқ бераверайми?\n– Ҳм… Менга қанча бермоқчисиз ўзи?\n– Камми дейман! Керак бўлса баъзан йигирмани ҳам бағишлаб юборишга тўғри келади… Мана… Саёз жойга чиқди, оёқлариям кўринди. Болдирлари, тўпиқлари жуда ажойиб, сизга айтсам!\n– Иэ! Буниси нима экан? Елкасидаги чуқурчалар… Чиндан ҳам! Қўллари эса оппоқ….Тирсаклариям нафис!! Белидаги чуқурчалар…\n– Яхши йигит, – хириллаб унинг гапини бўлди Плюмажёв, – хоҳласангиз… мен сизга саккиз сўм бераман…\n– Бошқа йўқ… менда… мана ҳамёним… ўн тийинлик билан саккиз сўм. Ҳамённи ҳам қўшиб олинг, майли. Ҳамён янги, уч сўм туради.\n– Ўҳ-ҳў! Орқасига эгилди! Бу нимаси! Ҳа, албатта! Чўмилиш кийимининг боғичини ечди ва…\n– Йўқ, сиз менга ҳаммасини беринг. О-о! Чарм тамакидон… Майли, агар тамакиларни тамакидони билан, пичоқча ва суратларни пулга қўшиб берсангиз, дурбинни сизга сотаман!\n– Хўп, майли… Фақат менга бир жуфт тамаки қолдиринг… йўлда…\n– Хўп, хўп… олинг, олаверинг… Мана сизга, ҳисоблаб кўришингиз мумкин: саккиз сўму ўн тийин! Мана пичоқча. Шошмай туринг… У кетиб қолмадими ўзи?\nПлюмажёвнинг кўзлари косасидан чиқиб кетаёзди… У нималардир деб тўнғиллаб-тўнғиллаб, ғазаб ичида қўлидаги кераксиз дурбинни зарб билан тўппа-тўғри сувга улоқтирди.\nАна шу қирғоқдан нариги томонга ўтиш мумкин бўлган кўприккача ва у ердан унинг дала ҳовлисигача уч чақирим йўл юриш лозим эди…\nОёқлари зирқираб оғриганидан букилиб-букилиб бораётган Плюмажёвнинг, ўлгудай тамаки чеккиси келаётганди, аммо афсус, тамаки йўқ эди…\n← Аввалги Аввалги Александр Грин. Яшил чироқ (ҳикоя)\nКейинги → Кейинги: Жеймс Жойс. Мусаввирнинг ёшликдаги шамоили (роман)


Электр токи қачон ўчмайдиган бўлади? « Ўзбекистон Халқ Ҳаракати\nЭлектр токи қачон ўчмайдиган бўлади?\n30 November 2020 - 14:01\nБу саволни туманларда яшайдиган деярли ҳар бир одам хаёлидан ўтказган бўлса керак. Узилишлар йиллар давомида асабларни қақшатгач, юқоридаги саволга «туянинг думи ерга текканда» дея истеҳзоли жавоб қиладиганлар ҳам оз эмас. Келинг, умидсизликка берилмасдан, муаммо илдизини излаб кўрайлик.\nТўсатдан электр токи ўчиб, уй зимистонга айланса, содда халқимизнинг энг «ширин» гапи шу: «Шу «светчи»ларга ҳам инсоф берсин». Афсуски, гап фақат электр тармоқлари корхонасининг идорасида ўтириб олган тасаввуримиздаги «ажина»нинг инсофида эмас.\nУзоқ йиллар давомида соҳа мутахассислари томонидан электр таъминотидаги узилишларга турлича омиллар сабаб сифатида кўрсатилган бўлса ҳам, ана шу омиллар бартараф этилмади.\nЭтилмади деб ишонч билан айтишимизнинг сабаби оддий — чунки бугун ҳам электр таъминотида узилишлар бор. Демак, мутахассислар айтиб келган омиллар нотўғри бўлган ёки бу омилларга ечим ортга суриб келинган.\nЎша омилларни бирма-бир санаб ўтамиз. Аввало уларнинг энг оммалашгани хусусида.\n«Халқнинг ўзи айбдор» дейишни тўхтатиш керак\nДарҳақиқат, ўтган йиллар давомида жуда кўп марта муаммога сабаб сифатида халқнинг ўзи айбдор қилиб ҳам кўрсатилди: «Халқимизда электрдан фойдаланиш маданияти йўқ, тежаб-тергаб фойдаланмаймиз, уйни ёритиш учун ҳам, иситиш учун ҳам электрдан фойдаланиш оқибатида…»\nҚизиғи, ҳали ҳам масъуллар ичида соҳада йиллар давомида тўпланиб қолган муаммоларни тан олиш, уларни бартараф этиш бўйича таклифларни илгари суриш ўрнига худди юқоридаги важни кўрсатаётганлар ҳам бор.\nХусусан, яқинда Самарқандда электр таъминоти тизимидаги муаммоларга бағишланган тадбирда вилоятда «Миллий электр тармоқлари» масъул ходими электр узилишлари сабаби хусусида худди шу фикрни билдирди. Гўёки аҳолида бошқа танловлар, масалан, табиий газдан фойдаланиш имкони бор-у, маданиятсизлик қилиб электр токи ишлатиб, уни исроф қилади. Қолаверса, бу гап дунёнинг тенг ярмида аҳоли кондиционерлардан фойдаланаётган асрда айтиляпти!\nБошқа томондан, айтайлик, сиз бозорда картошка сотиб оляпсиз ва сотувчи сизга картошкадан маданият билан, тежаб-тергаб фойдаланишни талаб қиляпти. Кулгили эмасми?\nЭлектр энергияси ҳам биз пулимизга сотиб олиб истеъмол қиладиган маҳсулотлардан бири. Қолаверса, аҳоли ҳам уни беҳудага кўчага совурадиган даражада онгсиз эмас. Хуллас, бу омилни соҳа вакиллари аллақачон рўйхатдан ўчириб ташласалар ҳам бўлади. Аҳолини айблашни бас қилайлик энди.\nЭлектр узилишларига сабаб сифатида энг кўп айтилган муаммолардан яна бири — дебитор қарздорлик эди. Сарфланган электр энергияси учун тўпланиб қолган миллиардлаб қарздорлик соҳадаги муаммолар, жумладан, узилишларга асосий сабаб сифатида кўрсатиб келинди.\nҚайси тадбир ё учрашувда аҳоли электр таъминотидан гап очса, айнан аҳоли бўйнидаги тўланмаган улкан қарз билан «оғизга урилди».\nЭнди эса бу «баҳона»ни ҳам рўйхатдан бемалол ўчириш мумкин. Чунки истеъмолчиларнинг катта қисми аллақачон янги — АСКУЭ тизимига ўтказилдики, бу тизимда қарздор бўлишнинг имкони ҳам йўқ, истеъмолчининг пули тугаса, автоматик тарзда электр узатиш тўхтатилади.\nЯнги тизим яна бир нарсани кўрсатиб берди: аҳолининг катта қисми автоматик тизимга улангани ҳолда улкан қарздорлик йўқ бўлиб қолган эмас. Демак, аслида олдин ҳам аҳоли электр пулини тўлаб келган.\nҲозирда эса қарздорликка асосий сабаб сифатида корхона-ташкилотлар кўрсатиб келинмоқда. Тез орада улар ҳам автоматик тизимга ўтказилади албатта.\nАммо афтидан, бу билан ҳам электрдаги узилишлар барҳам топиб қоладиганга ўхшамайди. Чунки гап фақат амалдаги тизимнинг эскирганида эмас. Янги тизим имкониятларига бир тўхталиб ўтгач, муҳокамани давом эттирамиз.\nАвтоматик тизим бизга нима беради?\nТўғри, электр энергияси истеъмолини автоматик ҳисоблаш тизими жуда ҳам муҳим. Чунки бу тизимда инсон омили деярли аралашмайди (ҳар ҳолда, шуни ваъда қилишмоқда). Истеъмолчининг маблағи тугаса, юқорида айтилганидек, электр узатиш ҳам тўхтайди.\nТармоқ ходимлари офисда ўтириб қайси ҳудудда авария содир бўлганини монитордан кузатиб туришади ва ўша ерга авария гуруҳи юборишлари мумкин.\nҲатто марказий базадан туриб, қайси ҳудудда электрдан ўғринча фойдаланилаётганини ҳам кўриш мумкин. «Ақлли» ҳисоблагич, ўғринча фойдаланилаётган электр энергиясини ҳам ёзиб бораверади.\nУмуман, янги тизимнинг имкониятлари ҳақда жуда кўп ва хўп гапирилган, гапирилмоқда. Аммо ҳозирча камчиликлар ҳам бор. Айтайлик, кичик бир жараён: АСКУЭ тизимида истеъмолчининг ҳисобида пул тугаса, масофадан туриб ҳисобрақамга пул ўтказиш мумкинлиги айтилганди. Ҳатто қўл телефонидан туриб.\nАммо юридик истеъмолчилар ҳали ҳам бу имкониятга эга эмас. Сиз корхонангизга янги турдаги ҳисоблагич ўрнатган тақдирингизда ҳам пули тугаса, худди олдинги замонлардагидек, электр тармоқлари корхонасига бориб, навбатингизни кутиб, тўлов қилишингиз керак. Ўшанда ҳам «свет» келишини соатлаб кутиб қолишингиз мумкин.\nБу камчиликлар янги тизим тўлиқ ишга тушса бартараф этилиши маълум қилинмоқда. Муаммо шуки, янги тизим қанчалик кўп муаммоларга ечим топмасин, узилишлар барибир барҳам топмайдиганга ўхшайди.\nМасалан, тўлиқ АСКУЭ тизимига ўтган Бухоро вилоятидан ҳам узилишлар юзасидан шикоятлар ҳамон келмоқда.\nЭнергетика вазирлигининг расмий сайтини топиб, электр энергетика тармоғи бўлимига кирсангиз, шундай жумла билан бошланадиган маълумотга дуч келасиз: «Ўзбекистон ўз энергетик ресурслари ҳисобидан ўзининг эҳтиёжларини тўлиқ таъминловчи мамлакатлар қаторига киради».\n«Бетгачопарлик» учун узрку-я, бу ғирт ёлғон маълумот!\nЎзбекистонда ишлаб чиқарилаётган электр энергияси бугун истеъмол учун етмайди. Бу аниқ. Айнан етмагани учун ҳам мана бир неча йилдирки, аҳолини электр энергияси билан таъминлаш учун қўшни давлатлардан импорт қилинмоқда. Сўнгги бир неча йилда узилишларнинг давомийлиги камайгани ҳам шу — импорт йўлга қўйилгани билан боғлиқ.\nҚолаверса, бу энди яшириладиган мавзу ҳам эмас. Бугун соҳа раҳбарлари ҳудудлар учун электр энергияси етказишда лимит борлигини ҳам айтишмоқда. Хусусан, Самарқанд вилоят ҳудудий электр тармоқлари корхонаси раҳбари Ғанишер Маматқулов ҳам яқинда ўтказилган матбуот анжуманида узилишларга сабаблардан бири чеклов эканини маълум қилди. Аммо бу чекловлар бир соатдан ошмаслиги айтилмоқда.\nАгар 2015 йилда бу чекловлар айрим ҳудудларда 15 соат ва ҳатто 20 соат ҳам бўлганини ҳисобга олсак, нисбатан яхши ўзгариш. Аммо баъзан бу «бир соат» амалда бир неча суткаларга ҳам уланиб кетяпти. Бунинг ҳам сабаби бор.\nДемак, модомики, электр энергияси ишлаб чиқариш соҳасида кўп йиллар давомида ОАВда бонг уриб келинган улкан лойиҳалар амалга ошмаган экан, аҳолини узлуксиз электр билан таъминлаш йўли ҳозирча импорт бўлиб қолаверади.\n«Бобомдан қолган тармоқлар»\nАммо импорт қилинаётгани ҳолда ҳам узилишлар кўп эканининг яна бир сабаби – бутун мамлакатдаги электр тармоқлари ва иншоотларининг ҳаддан ташқари эскириб кетганидир. Ишлаб чиқарилган энергиянинг катта қисми истеъмолчига етиб боргунга қадар узатиш тизимларида йўқотилмоқда.\nБутун мамлакатда дейишимизнинг сабаби, бугун барча вилоят туманларида яшаётган аҳоли ўз маҳалласидаги симёғочларнинг авария ҳолатидан (ёки умуман симёғоч йўқлигидан) шикоят қилмоқда. Жуда кўплаб аҳоли пунктларида трансформаторлар ҳам ўз вазифасини бажариб бўлган.\nМинг электр ишлаб чиқариш юқори бўлмасин, энергия сарфини ҳисоблашнинг XX асрга хос технологиялари киритилмасин, 60-йиллардан қолиб кетган эски симлар, симёғочлар ва трансформаторлар билан аҳолини электр билан мунтазам таъминлашнинг имкони йўқ.\nБуни билган аксарият маҳаллаларда аллақачон фуқароларнинг ўзи электр тармоқлари корхонасидан умидини узиб тармоқлар тортишга, симёғочлар ўрнатишга ва ҳатто йирик трансформаторлар сотиб олишга кўниккан. Чунки қишлоқ жойда оддий авария содир бўлганда мутахассис юбора олмаган электр тармоқлари корхонасидан янги трансформатор сўраш аллақачон латифага айланиб бўлган.\nАслида, энг катта муаммолардан бири ҳам мана шу. Юқоридаги каби лойиҳаларга бир неча юз миллион долларлаб маблағ ажратилмоқда. Ҳудудлардаги эскирган тармоқлар эса бу замонавий технологиялар учун сарфланган маблағни «оқлаш»га имкон бермайди. Улар ҳар ёмғир ёққанда «паққиллаб» узилиб кетяпти. Совуқ кунларда зўриққан трансформаторлар ёниб кетяпти.\nТўғри, эҳтимол эски тармоқлар 30 йил давомида тўпланиб қолгандир. Аммо уларни янгиламай туриб, энергетика соҳасидаги оламшумул лойиҳалар билан мақтана олмаймиз, муаммоларни ҳам бартараф эта олмаймиз.


21:33 / 08.11.2017 4628 pdf Ўқиш режими + -\nҲайъатга жаноб Фаҳддан қуйидаги савол тақдим этилди:\n«Баъзи одамлар Аллоҳга жамоат бўлиб дуо қиладилар. Мажлислардан бирида буни кўриб, ҳайратландим ва ўша кишидан «Бу шариатда борми?» деб сўрадим. У менга бунинг шариатда борлигини ифода қиладиган ҳадисни айтди. Расулуллоҳ соллаллоҳу алайҳи васаллам «Бир қавм жамланса ва баъзиси дуо қилса, қолганлари «Омийн», деса, албатта, Аллоҳ уларни ижобат қилади», деган эканлар.\nБу жамоъий дуо масжиддаги ҳар бир дарс ёки мавъизадан кейин бўлар экан. Доимо шундай қилишар экан. Мен бошқа жойларда бундай дуони бидъат деб эшитган эдим. Набий соллаллоҳу алайҳи васалламдан ривоят қилинмаган экан.\nМен ҳалиги одамга бу иш, яъни бир имом дуо қилиб, қолганлари унинг дуосига «Омийн», деб туриши бидъат эканини айтган эдим, у ўз фикрига таассуб қилди ва менга қараб ҳам қўймади. Ушбу саволга жавоб беришингизни умид қиламан. Ташаккурлар бўлсин!»\nҲайъат қуйидаги жавобни берди:\n«Истисқо ва Қунутда жамоъий дуо қилиш шариатда борлигига ҳамма иттифоқ қилган.\n«Бир киши қавмга имомлик қилиб, уларни қўйиб, ўзига хос дуо қилмасин. Агар буни қилса, уларга хиёнат қилган бўлади», деганлар.\nТермизий ва бошқалар ривоят қилганлар.\nИбн Асир: «Бу Қунутдагига ўхшаб, бир киши дуо қилиб турганида бошқалар «Омийн», деб туришидир», деган. Ибн Таймия ҳам шунга ўхшаш гапни айтган. («Шарҳул мунтаҳа». 1/1995)\nЖамоъий дуо зикр қилинган ҳолатлардан умумийроқ жойларда ҳам шаръийдир. Ҳофиз «Фатҳ»да Набий соллаллоҳу алайҳи васалламнинг «Қачон қори «Омийн» деса, сиз ҳам «Омийн», денг. Чунки фаришталар «Омийн», дейдилар» деган ҳадиснинг шарҳида: «Қоридан мурод намоздаги имомдир. Қоридан мурод ундан ҳам умумийроқ бўлиши эҳтимоли бор», деган.\nБу ишга (жамоат бўлиб дуо қилишга) Ҳоким саҳиҳ иснод билан ва Тобароний Ҳабиб ибн Маслама ал-Феҳрий розияллоҳу анҳудан қилган ривоят ҳам далилдир. У киши дуоси қабул бўладиган одамлардан эди. Бир аскарга амир бўлиб борди. Душманга йўлиққанларида Набий соллаллоҳу алайҳи васалламнинг «Бир қавм жамланса, баъзиси дуо қилса ва қолганлари «Омийн», деса, албатта Аллоҳ уларни ижобат қилади», деганларини эшитган эдим», деди. Кейин Аллоҳга ҳамду сано айтиб туриб: «Аллоҳим! Қонларимизни сақлагин. Ажрларимизни шаҳидларнинг ажрларидек қилгин», дея дуо қилиб турган эди, душманнинг амири (таслим бўлиб) Ҳабибнинг чодирига кириб келди.\nАл-Баҳутий «Кашфул қиноъ»да қуйидагиларни айтади:\n«Имом Бомдод ва Асрдан кейин ўша пайтда фаришталар ҳозир бўлиши эътиборидан дуо қилади. Қавм «Омийн», деб туради. Шунда ижобатга яқин бўлади. Шунингдек, мазкур иккисидан бошқа намозларда ҳам дуо қилади. Чунки фарз намозидан кейинги пайт дуо қабул бўладиган вақтлардандир» (1-жуз, 367-бет).\nБас, жамоат бўлиб дуо қилиш мустаҳабдир. Бидъат эмас. Аммо у суннат деб билинмайди» («Мажмуъатул фатавои шаръийя». 7-жуз, 45-46-бетлар).\n21:29 / 08.11.2017 5075\n08:29 / 09.11.2017 3878\nНабий соллаллоҳу алайҳи васаллам намозларининг кайфияти (1-дарс)\n1дарсБИСМИЛЛАҲИР РОҲМАНИР РОҲИЙМНабий соллаллоҳу алайҳи васаллам намозларининг кайфиятиҲанафий мазҳаби ижтиҳоди ёғдусига кўраМАТН1Матн Расулуллоҳ соллаллоҳу давоми...\n1661 05:00 / 09.01.2017\n1938 05:00 / 09.01.2017\n1748 05:00 / 09.01.2017\nҲазрати Расулуллоҳнинг намозлари\nҲазрати Оиша розияллоҳу анҳодан Пайғамбар алайҳиссаломнинг кечасилик намозлари ҳақида сўрашганида шундай дедилар .Жаноби Расули акрам соллаллоҳу алайҳи давоми...\n4126 11:45 / 02.09.2018\n206 18:00 / 17 январь


02.07.2021 14:47 0 4806\nУ биринчи кундан ўз бўлимидаги ходимнинг ишидан қониқмай бошқатдан ҳужжатларни қилишини айтибди. Шунда бу ердан аввалдан ишлаб келаётган яна бир ходим «сен кимсан қаттан кеп қолдинг», дея ургудай ўдағайлаган. Танишимнинг, табиийки, биринчи кунданоқ ҳафсаласи пир бўлган. Келишмовчилик ўша ходимнинг бошқа бўлимга ўтказилиши билан якун топган. Лекин бу ҳали ҳаммаси эмас, чет элликлар билан алоқани йўлга қўяман, инвестиция киргизиш ишларида фаол бўламан, чет тилида гаплашиб тилни янада мукаммал ўрганаман, иқтисод бўйича билимларимни, барча кучимни сарф қиламан деб чучварани хом санаган экан. На халқаро алоқалар ривожланибди, на инвестиция кирибди, яъни ходимнинг асосий бажариши керак бўлган вазифалари бир четда қолиб қаердаги қоғозбозлик билан шуғулланиб бир йилча умри ўтибди.\nБизда кўпинча хорижда ишлаб келган одам учун иш йўқ, ойлик кам дейишади. Аслида иш ҳам бор, ойлик ҳам қилиб бериш мумкин. Аммо муҳит ўнгланмас экан, ҳақиқий касбини севадиган, янгилик қиламан, деган малакали мутахассисга ҳеч қандай шарт-шароит татимайди. Қачонки атрофдаги бошлиқдан тортиб оддий ишчилар хориждан келган тажрибали мутахассисни қучоқ очиб кутиб олмас экан, Ўзбекистон ҳеч қачон ривожланмайди. Чунки бизда ўн нафар ишчидан тўққиз нафари ўртамиёна ходим бўлади. Ўша ўртамиёналар биргина иқтидорли ишчини чиқиштирмайди, яъни янгилик билан келган ишчи «ухлаб ётган» ходимларни уйғотиши ёқмайди.\nПрезидент Шавкат Мирзиёев Ўзбекистон ёшлар ва талабалар форумида мамлакатимиз ёшларини Ёшлар куни билан табриклаш асносида таъкидлаганидек, «Иқтидорли ёшлар орасидан янги авлод захира кадрлари – «Келажак лидерлари»ни шакллантирамиз. Шу билан бирга, кўплаб иқтидорли ўғил-қизларимиз хориждаги нуфузли олийгоҳларда ўқимоқда, илм-фан билан шуғулланмоқда, йирик ва етакчи компанияларда иш олиб бормоқда. Биз ана шундай юксак билим ва малакага эга ёшларимизни Ватанимизга келиб ишлаши учун барча шароитларни яратиб берамиз. Уларни раҳбарлик лавозимларига асосий номзод сифатида белгилаш, уй-жой ажратиш, муносиб маош тўлаш бўйича янги тизимни жорий этамиз. Ёш кадрларни ҳар томонлама қўллаб-қувватлаш ва тарбиялашга қаратилган сиёсатимизни қатъий давом эттирамиз.бунинг учун, вилоят, туман ва шаҳар Кенгашлари ҳар йили ҳоким, вазир, идора ва банк раҳбарлигига камида 2 нафардан ёш номзодлар захирасини тасдиқлайдилар. Жорий йилдан бошлаб бундай иқтидорли ёшларимиз «Эл-юрт умиди» жамғармаси маблағлари ҳисобидан чет элларда стажировка ўтайди. Шунингдек, халқаро нуфузли рейтингларда мингталикка кирган олийгоҳни туггатган ва чет элда илмий иш қилган ёш мутахассисларга қўшимча ҳақ тўланади», деб қатъий таъкидладилар.\nтаълим мутахассис хориж\nЖамият 14/09, 18:25\n8 ой ичида хорижда вафот этган 323 нафар фуқаро жасади Ватанга қайтарилди


Она бир ака-ука, опа-сингиллар мероси ҳақида / Ислом молияси\nHome Бошланғич билимларФиқҳ\tОна бир ака-ука, опа-сингиллар мероси ҳақида\n28.01.2021 308 views\n“Мерос илми”нинг аввалги (9) қисмида айтиб ўтилганидек “ҳавоший” атамаси арабча “ҳошия” (чет, охир, ҳошия) сўзидан олинган бўлиб, вафот этган инсоннинг ака-ука, опа-сингилларини англатади.\nУмумий ҳолда, ҳавошийларга қуйидагилар киради: туғишган ака-ука ва опа-сингиллар; ота бир ака-ука ва опа-сингиллар; она бир ака-ука ва опа-сингиллар.\nҲавошийлардан фарз эгаси сифатида мерос олишга қуйидагилар ҳақли: туғишган опа-сингиллар, ота бир опа-сингиллар, она бир ака-ука ва опа сингиллар.\nҚуйида она бир ака-ука, опа-сингилларнинг меросдаги ҳолатларига тўхталиб ўтамиз.\nОна бир ака-ука ва опа-сингиллар мероси\nОна бир ака-ука ва опа-сингиллар вафот этган инсон билан бир томондан, яъни фақат она томондан боғланган бўлиб, ота томондан турли насабларга тегишли ҳисобланади. Масалан, бир аёлнинг биринчи турмушидан бир ўғли ва бир қизи, иккинчи турмушидан эса икки ўғли, бир қизи бўлса, биринчи ва иккинчи турмушдан бўлган фарзандлар бир-бирига ўзаро она бир биродарлар саналалади, бунда уларнинг жинсининг аҳамияти йўқ.\nОна бир биродарларнинг мерос олишида 3 хил ҳолат мавжуд:\nа) Мероснинг олтидан бир қисмини оладиган ҳолат\nМарҳумнинг фарзандлари, отаси, отасининг отаси (яъни бобоси) бўлмаса ва она бир биродари битта бўлса (она бир ака ёки ука ёинки она бир опа ёки сингил), у ҳолда ушбу меросхўр фарз эгаси сифатида мероснинг олтидан бир қисмини олади. Бунга далил: “Агар бир эркак ёки аёл калола ҳолида мерос қолдирса, унинг биродари ёки синглиси бўлса, улардан ҳар бирига олтидан бир тегур.” (“Нисо” сураси, 12-оят).\nОяти каримадаги “калола” сўзи ҳақида сўралганларида Абу Бакр Сиддиқ розияллоҳу анҳу қуйидагича жавоб берган эканлар: “У ҳақда ўз фикримни айтаман. Тўғри бўлса, Аллоҳдан, хато бўлса, мендан ва шайтондан, яъни Аллоҳнинг ва Унинг Расулининг бунга алоқалари йўқ. Калола зурриёти ва аждоди йўқ одамдир”.\nЯъни ўлган пайтида орқасидан бола-чақаси ҳам, невара-чеваралари ҳам, ота-она, бобо-момолари ҳам қолмаган одам калола ҳолида ўлган ҳисобланади.\nДемак, оятнинг ҳукмига кўра, “калола” ҳолида вафот этган одамнинг ортидан она бир ака-ука ёки она бир опа-сингил қолса, улар ёлғиз бўлса, мероснинг олтидан бирини олади.\nМисол 1. Бир инсон вафот этди. Ортидан туғишган акаси ва она бир синглиси қолди. Мерос тақсимоти қуйидагича бўлади: она бир сингил мероснинг олтидан бир (1/6) қисмини фарз эгаси сифатида олади. Қолган 5/6 қисм меросни туғишган ака асаба (марҳумга энг яқин эркак қариндош) сифатида олади.\nМисол 2. Бир инсон вафот этди. Ортидан хотини, она бир укаси ва амакиси қолди. Мерос тақсимоти қуйидагича бўлади: хотин – фарзанд мавжуд бўлмагани сабабли мероснинг тўртдан бир (1/4) қисмини; она бир ука мероснинг олтидан бир (1/6) қисмини фарз эгаси сифатида олади. Қолган (7/12) қисм меросни амаки асаба (марҳумга энг яқин эркак қариндош) сифатида олади.\nЭслатма! Марҳумнинг ортидан ягона меросхўр қолса, у мероснинг барчасини олади. Дейлик, бир инсон вафот этди, ортидан фақат она бир синглиси меросхўр сифатида қолди. Она бир сингил бошқа меросхўрлар бўлмагани учун барча меросни бир ўзи олади.\nб) Мероснинг учдан бир қисмини оладиган ҳолат\nЮқоридаги шартлар топилса ҳамда она бир биродарлар сони икки ёки ундан ортиқ бўлса, улар мероснинг учдан бир (1/3) қисмини ўзаро тенг тақсимлаб олади. Бунга далил: “Агар улар (она бир биродарлар) бундан (биттадан) кўп бўлсалар, учдан бирига шерикдирлар. Зарар қилмайдиган васиятни ёки қарзни адо этгандан сўнг. Булар Аллоҳнинг васиятидир. Ва Аллоҳ билувчи ҳамда Ҳалийм Зотдир.” (“Нисо” сураси, 12-оят).\nАгар она бир ака-ука ва опа-сингиллар иккита ва ундан кўп бўлсалар, улар мероснинг учдан бирида шерик бўладилар. Ушбу ҳолатда эркак-аёл тенг насиба оладилар.\nМисол 1. Бир киши вафот этди. Ортидан ота бир синглиси, она бир укаси ва она бир опаси, амакисининг ўғли қолди. Мерос тақсимоти қуйидагича бўлади: ота бир сингил – фарзанд бўлмагани учун мероснинг ярмини; она бир сингил ва ука мероснинг учдан бир (1/3) қисмини фарз эгаси сифатида (ўзаро тенг бўлиб) олишади. Улардан қолган 1/6 қисмни асаба (марҳумга энг яқин эркак қариндош) сифатида амакининг ўғли олади.\nМисол 2. Бир инсон вафот этди. Ортидан ота бир укаси ва она бир 3 опаси қолди. Мерос тақсимоти қуйидагича бўлади: она бир опалар мероснинг учдан бир (1/3) қисмини фарз эгаси сифатида олишади ва уни ўзаро тенг тақсимлашади. Улардан қолган 2/3 қисм меросни ота бир ука асаба (марҳумга энг яқин эркак қариндош) сифатида олади.\nв) Меросдан ҳеч нарса олмайдиган ҳолат\nМарҳумнинг фарзандлари ёки (қанча юқориласа ҳам) отаси бўлса, она бир биродарлар меросдан тўсилиб қолишади, яъни меросдан ҳеч қандай улуш олишмайди.\nМисол 1. Бир инсон вафот этди. Ортидан 2 нафар ўғли, она бир синглиси ва амакиси қолди. Мерос тақсимоти қуйидагича бўлади: 2 нафар ўғил асаба сифатида барча меросни олишади. Она бир сингил ва амаки эса ўғил фарзандлар туфайли меросдан тўсилиб қолади.\nМисол 2. Бир инсон вафот этди. Ортидан қизи, туғишган синглиси, она бир акаси ва укаси қолди. Мерос тақсимоти қуйидагича бўлади: қиз – ёлғиз фарзанд бўлгани учун мероснинг ярмини фарз эгаси сифатида олади. Қолган ярмини эса туғишган сингил “бошқа туфайли асаба бўлиш” қоидасига кўра асаба сифатида олади, она бир биродарлар эса марҳумнинг фарзанди борлиги учун меросдан қуруқ қоладилар.\nМисол 3. Бир инсон вафот этди. Ортидан отаси, хотини, 2 нафар она бир синглиси ва амакиси қолди. Мерос тақсимоти қуйидагича бўлади: хотин мероснинг тўртдан бир (1/4) қисмини фарз эгаси сифатида олади. Ота эса мероснинг олтидан бир (1/6) қисмини фарз эгаси сифатида, қолган ўн иккидан етти (7/12) қисмини эса асаба (марҳумга энг яқин эркак қариндош) сифатида олади. Она бир биродарлар ота туфайли меросдан тўсилиб қолади.


Маҳаммаджонов “Шўртан”да ўйнайди | "NAVBAHOR" FUTBOL JAMOASINING RASMIY WEB SAHIFASI\nМаҳаммаджонов “Шўртан”да ўйнайди\nХабарингиз борки, бу йилги мавсум арафасида жамоамиз таркибига бир қатор футболчилар жалб этилди. Айни пайтда мураббийлар ихтиёрида тенг кучга эга бўлган иккита таркиб мавжуд. Маҳоратли ҳимоячилардан бири Қаҳрамон Маҳаммаджонов захира ўриндиғида қолишни истамаганлиги боис бошқа жамоага ўтишга қарор қилди. Ҳимоячимиз куни-кеча Ғузорнинг “Шўртан” клуби сафига қўшилиш мақсадида Тошкентга жўнаб кетганди. Маҳаммаджонов ғузорликлар сафида мавсум якунига қадар ижара асосида тўп суради. Қаҳрамон чемпионат бошланиши арафасида Самарқанднинг “Динамо” клубига ўтиб кетган тажрибали ҳимоячи Асрор Алиқуловнинг ўрнини эгалашини эҳтимоли юқори. Бу йилги мавсумни биринчи лигада ўтказадиган “Шўртан” жамоаси бир йиллик танаффусдан кейин яна кучлилар сафига қайтишни мақсад қилганлигини қўшимча қилиш жоиз. Фурсатдан фойдаланиб, Маҳаммаджоновнинг “Шўртан”даги фаолиятига омад ёр бўлишига тилак билдириб қоламиз.


ЙҲҚни бузганлик учун энг катта жарималар солинадиган давлатлар | NORMA.UZ\nЙҲҚни бузганлик учун энг катта жарималар солинадиган давлатлар\nПойтахтимизда камералар ишга туширилганидан кейин ҳайдовчилар саросимага тушиб қолишди. Чунки қоидабузарликлар учун жарималар миқдори оз эмас. Айниқса, бирваракайига бир нечталаб мактуб олганлардан: “жарима суммасини тушириш керак”, “ҳамма ҳам хато қилади қабилидаги сўзлар ҳам қулоққа чалинди.\nЖумладан, НОРМАл экспертлар ҳам қоидабузарликларнинг баъзи турлари (тўхташ чизиғи) учун жарималарни камайтириш таклифи билан чиқишди.\nАммо дунёнинг айрим мамлакатлари билан қиёслаганда биздаги жарима суммалари у қадар юқори эмас экан. Жаҳонда тезликни жуда ошириб юбориш (+60 км/с) ҳамда маст ҳолатда автомобиль бошқариш учун солинадиган жарималар энг оғирлари саналади.\nБугун йўл ҳаракати қоидаларини бузганлик учун энг катта жарималар солинадиган мамлакатлар 10 талигини эътиборингизга ҳавола этамиз.\nТезликни 60 км/соатга ошириш – $10 000 гача;\nТартибга солувчи ёки светофорнинг тақиқловчи ишорасида ҳаракатланиш — $144;\nАвтомобилни маст ҳолатда бошқариш – $600;\nАвтомобиль тўхташ қоидаларини бузиш – $100;\nХавфсизлик камарини тақмаслик – $1000 гача.\nТезликни 60 км/соатга ошириш – 1000 фунтдан бошланади;\nТартибга солувчи ёки светофорнинг тақиқловчи ишорасида ҳаракатланиш — 1800 фунт;\nАвтомобилни маст ҳолатда бошқариш – 3 минг фунт;\nАвтомобиль тўхташ қоидаларини бузиш – 40 фунтдан бошланади;\nХавфсизлик камарини тақмаслик – 500 фунтгача.\nТезликни 60 км/соатга ошириш – €400-€480;\nТартибга солувчи ёки светофорнинг тақиқловчи ишорасида ҳаракатланиш — €90-€360;\nАвтомобилни маст ҳолатда бошқариш – €500 дан €3000 гача;\nАвтомобиль тўхташ қоидаларини бузиш – €10-€25;\nХавфсизлик камарини тақмаслик – €30.\nТезликни 60 км/соатга ошириш – €80;\nТартибга солувчи ёки светофорнинг тақиқловчи ишорасида ҳаракатланиш — €90;\nАвтомобильни маст ҳолатда бошқариш – €5000 гача жарима ва 1-3 йилга бошқариш ҳуқуқидан маҳрум этилиши мумкин;\nАвтомобиль тўхташ қоидаларини бузиш – €70-€80;\nХавфсизлик камарини тақмаслик – €60дан бошланади.\nТезликни 60 км/соатга ошириш – €750 дан €3119 гача;\nАвтомобилни маст ҳолатда бошқариш – €500-€2000 жаримадан 1-2 йилгача бошқариш ҳуқуқидан маҳрум этишгача;\nАвтомобиль тўхташ қоидаларини бузиш – €19-€75;\nХавфсизлик камарини тақмаслик – €75-€300.\nТезликни 60 км/соатга ошириш – $300;\nТартибга солувчи ёки светофорнинг тақиқловчи ишорасида ҳаракатланиш — $30;\nАвтомобилни маст ҳолатда бошқариш — $75-310, 15 суткага қамаш, 3-6 ойгача бошқариш ҳуқуқидан маҳрум этишгача. Маст ҳолатда автомобиль бошқариш одам ўлимига сабаб бўлган бўлса, бундай ҳолатни юзага келтирган ҳайдовчи ўлимга ҳукм этилади;\nАвтомобиль тўхташ қоидаларини бузиш – $16;\nХавфсизлик камарини тақмаслик — $8.\nТезликни 60 км/соатга ошириш – $500;\nТартибга солувчи ёки светофорнинг тақиқловчи ишорасида ҳаракатланиш — $50;\nАвтомобилни маст ҳолатда бошқариш — $390-1000. Бошқариш ҳуқуқидан маҳрум қилиниши мумкин.\nАвтомобиль тўхташ қоидаларини бузиш – $35дан бошланади;\nХавфсизлик камарини тақмаслик — $50.\nТезликни 60 км/соатга ошириш – жарима суммаси қоидабузарнинг даромади миқдорига боғлиқ, камида – €115;\nТартибга солувчи ёки светофорнинг тақиқловчи ишорасида ҳаракатланиш — жарима суммаси қоидабузарнинг даромади миқдорига боғлиқ, камида – €64;\nАвтомобилни маст ҳолатда бошқариш – жарима суммаси қоидабузарнинг даромади миқдорига боғлиқ, камида – €90;\nАвтомобиль тўхташ қоидаларини бузиш – €10 дан €40 гача;\nХавфсизлик камарини тақмаслик – €35.\nТезликни 60 км/соатга ошириш – €1500;\nАвтомобилни маст ҳолатда бошқариш – €135 дан €4500 гача, 3 йилгача бошқариш ҳуқуқидан маҳрум этиш қўлланилиши ҳам мумкин.\nАвтомобиль тўхташ қоидаларини бузиш – €10;\nХавфсизлик камарини тақмаслик – €135.\nТезликни 60 км/соатга ошириш – камида $800;\nТартибга солувчи ёки светофорнинг тақиқловчи ишорасида ҳаракатланиш — $420;\nАвтомобилни маст ҳолатда бошқариш — $8700;\nАвтомобиль тўхташ қоидаларини бузиш – $830;\nХавфсизлик камарини тақмаслик — $450.


Халқ демократик партияси фракцияси Ҳисоб палатасининг ҳисоботини ижтимоий йўналишлардан келиб чиқиб муҳокама қилди\n2018 йил 15 май куни Олий Мажлис Қонунчилик палатасидаги Ўзбекистон Халқ демократик партияси фракциясининг навбатдаги йиғилиши бўлиб ўтди.\nФракция аъзолари томонидан Ўзбекистон Республикаси Ҳисоб палатасининг 2017 йилдаги фаолияти тўғрисидаги Ҳисоботи эшитилди.\nТаъкидланганидек, Ўзбекистон Республикаси Ҳисоб палатасининг 2017 йилдаги фаолияти Ўзбекистон Республикаси Президентининг 2005 йил 4 апрелдаги “Ўзбекистон Республикаси Ҳисоб палатасининг фаолиятини ташкил қилишни такомиллаштириш тўғрисида”ги, 2017 йил 18 июлдаги “Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида”ги ҳамда 2017 йил 10 августдаги “Ўзбекистон Республикаси Ҳисоб палатаси фаолиятини тубдан такомиллаштириш чора-тадбирлари тўғрисида” Фармонлари асосида амалга оширилган.\n2017 йилда Ҳисоб палатасига юклатилган вазифа ва топшириқлар ижроси бўйича ўтказилган текшириш ва ўрганишлар (аудит) натижалари юзасидан Ўзбекистон Республикаси Президентига 66 та, Вазирлар Маҳкамасига 3 та маълумотнома ва таҳлилий материаллар киритилган. Ҳисобот даврида, киритилган маълумотнома ва таҳлилий материаллар натижасида 10 та норматив-ҳуқуқий ҳужжат ва баённомалар қабул қилинган.\nФракция аъзолари Ҳисоб палатасининг соғлиқни сақлаш соҳасида амалга оширилаётган ислоҳотлар ижросини таъминлаш ва амалий ёрдам кўрсатиш мақсадида жойларга чиққан ҳолда ўтказган ўрганишларига алоҳида этибор қаратдилар. Таъкидланганидек, бу жараёнда бир қатор камчиликлар қайд этилган. Хусусан, давлатимиз раҳбарининг 2017 йил 29 мартдаги қарорига асосан ташкил этилган қишлоқ оилавий поликлиникалари ҳудудида аҳоли учун арзон ва сифатли дори воситалари ҳамда тиббий буюмлар сотувини йўлга қўядиган “Дори-дармон” АК тизимининг дорихоналарини жойлаштириш ҳамда ҳудудларда тез тиббий ёрдам шаҳобчаларини ташкил этиш ишларининг қониқарсизлиги, шунингдек, ҳудудларда бирламчи тиббиёт муассасаларида умумий амалиёт шифокорлар ҳамда тор мутахассисликлар штат бирликлари шифокорлар билан тўлдирилмаганлиги каби масалалар мавжуд. Ўрганиш якуни бўйича Ҳисоб палатасининг кўрсатмаси Соғлиқни сақлаш вазирлигига ва Вазирлар Маҳкамасига юборилиши таъминланган.\nЙиғилиш давомида Ҳисоб палатасининг кўрсатмалари асосида, назорат тадбирлари жараёнида аниқланган молиявий хато ва камчиликларни бартараф этиш чоралари кўрилгани таъкидлаб ўтилди.\nФракция вакиллари маҳаллий бюджетларга қўшимча даромад манбаларини аниқлаш юзасидан олиб борилган ишлар билан ҳам қизиқдилар. Бунда Самарқанд, Наманган ва Тошкент вилоятлари ҳамда Тошкент шаҳрининг Сергели, Олмазор ва Бектемир туманларида 2017 йилда ўтказилган ўрганиш ва таҳлиллар натижасида бюджетга қарийб 120,0 млрд.сўм қўшимча даромад манбалари аниқлангани қайд этилди.\nФракция аъзолари томонидан, коммунал соҳадаги текширишлар натижаларига ҳам алоҳида эътибор қаратилди.\nШунингдек, депутатлар Ўзбекистон Республикаси Президентининг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарори ижросининг ўрганилишига алоҳида эътибор қаратдилар. Мазкур ҳужжат ижроси Андижон вилоятида, Тошкент вилоятининг Бекобод тумани ва Олмалиқ шаҳрида ҳамда Тошкент шаҳрининг Шайхонтохур, Учтепа, Сергели, Олмазор ва Бектемир туманларида жойига чиққан ҳолда ўрганилган. Ҳисоб палатасининг ушбу ўрганишлари давомида асосий эътибор, жойларда 4 та сектор раҳбарлари томонидан қарорда белгиланган вазифалардан келиб чиққан ҳолда иш фаолияти тўғри ташкил этилганлиги, аҳоли билан мулоқот учун қулайликлар яратилганлиги ҳамда мавжуд муаммоларнинг аниқлаш ва бартараф этиш ишларининг тизимли йўлга қўйилганлигига қаратилгани таъкидлаб ўтилди.\nДепутатлар ҳисоботни партиянинг сайловолди дастурида белгиланган вазифалардан келиб чиқиб, савол-жавоблар асосида атрофлича муҳокама қилдилар.\nСавол-жавоблар якунида фракция аъзолари томонидан ҳисобот маъқулланди.\nКўришлар сони: 2295\nДастур ва лойиҳаларни ижро этишда сифат ва миқдор кўрсаткичлари қониқарлими?\n2019 йил 16 январь куни Олий Мажлис Қонунчилик палатаси Бюджет ва иқтисодий ислоҳотлар қўмитаси томонидан...


Швеция Евро-2016 йўлланмасига эга бўлди\nШвеция терма жамоаси Евро-2016 саралаш плей-офф босқичи доирасида Дания майдонида дуранг натижа (2:2) қайд этди. Дастлабки ўйинда 2:1 ҳисобида ғалаба қозонган шведлар шу тариқа Франция майдонларида 2016 йилнинг ёзида ўтказиладиган турнирда иштирок этиш ҳуқуқини қўлга киритди.\nЖавоб ўйинининг 19-дақиқасида Златан Иброҳимович ўнг қанотдан етказилган узатмани жарима майдончаси ичида мезбонлар дарвозасига жойлаб қўйди. Ўйин тугашига 15 дақиқа қолганида унинг ўзи жарима зарбасини чиройли тарзда голга айлантирди.\nИккинчи гол амалда йўлланма тақдирини ҳал қилди. Боиси, қолган дақиқаларда данияликлар 4та гол ура олишмасди. Аммо Дания ҳисобни тенглаштиришга муваффақ бўлди.\nЕвро-2016 саралаш плей-офф\nДания – Швеция 2:2 (0:1, 2:1)\nГоллар: 0:1 – 19 Иброҳимович, 0:2 – 76 Иброҳимович, 1:2 – 81 Поульсен, 2:2 – 90 Вестергор.\nДания – Шмейхель, Аггер, Якобсен, Кьер, Дурмиси (Вестергор, 83), Дилэйни (Крон-Дели, 46), Эриксен, Хейбьерг, Йоргенсен, Бендтнер (Расмуссен, 60), Поульсен.\nШвеция – Исакссон, Бенгтссон (Ольссон, 86), Гранквист, Юханссон, Люстиг, Чельстрем (Свенссон, 69), Левицки, Ларссон (Хильемарк, 81), Форсберг, Берг, Иброҳимович.\nОгоҳлантиришлар: Бенгтссон (10), Дурмиси (51), Поульсен (58), Ларссон (70), Хейбьерг (77).


Украинада Matiz "пикап"га айлантирилди\n17:25 / 01.09.2016\nУкраиналик тюнинг ишқибозлари Daewoo Matiz автомобилини пикапга айлантиришди.\nDaewoo Matiz аллақачон ишлаб чиқаришдан олиб ташланган бўлса-да, баъзи бир шоввозлар ҳалигача моделга бошқача кўриниш беришга ҳаракат қилишмоқда. Бу гал украиналик механиклар уни пикап кўринишига келтиришга қарор қилишди. Одатда, ўз умрини яшаб бўлган ёки ҳалокатга учраган машиналарни пикапга айлантиришади.\nMatiz’нинг томи ва орқа эшикларидан бирига талафот етгач, механиклар унга гофрали пўлат ва резинали қопламга эга қўлда ясалган кузов панелини ўрнатишди. Орқа ойна эса ҳақиқий пикапдан олинган. Олд томонда протекторга эга ўзгача фаралар дарҳол кўзга ташланади. Фаралар бирор тюнинг компаниясининг маҳсулоти бўлиши мумкин.\nШундан кейин бирорта тиргакдан қолган из эътиборни тортади. Пикапнинг асосий қисми сариқ рангга бўялган, том ва рейлинг панели эса қора рангда. Механиклар ўзбекистонликларга ҳам яхши таниш бўлган ушбу митти машинани ажойиб тарзда рестайлинг қилишган.\nТайландда оч фил пикапга ҳужум қилди (видео)


Бурсадаги масжид кунига беш вақт жаранглайдиган азон билан сайёҳатчиларни ўзига жалб қилмоқда\nБурсадаги Кўк масжид минораларадан таралаётган азон шаҳар аҳолисини беэътибор қолдираётгани йўқ. Бунинг устига олти юз йилликдан ортиқ тарихга эга масжид нафақат ўзининг ташқи кўриниши, балки кунига беш вақт жаранглайдиган азони билан ҳам хорижий сайёҳатчиларни ўзига жалб қилмоқда.\nМуаззин Ражаб Уяр мусулмонларни намозга ўзгача тарзда чақиради. Унинг азон ўқиш услуби ўз гўзаллиги ва хушовозлиги билан ўзига мафтун қилади. Бунинг устига намознинг ҳар хил вақтлари учун турли хил усулларни қўллайди.\nislamisemya.com хабарига кўра, Ражаб Уяр имом-хатиблар лицейини тугатганидан кейин 20 йил давомида Измир шаҳри масжидида ишлаган, кейин эса ушбу тарихий масжидга тайинланган. Кўпчилик унинг азон ўқиш услубини бетакрор деб айтишади.\n“Бизнинг мақсадимиз – нафақат Туркия аҳолиси, балки бутун дунёдан келаётган меҳмонларга ҳам Исломнинг гўзаллигини кўрсатиш, уларга масжидларга ташриф буюриш муҳаббатини сингдириш, бағрикенглик ва уйғун қўшничилик муносабатларига чақиришдир”, - дейди муаззин.\nНамознинг ҳар 5 вақти турли мақомларга жўр бўлади – сабо, рост, ҳижоз, сегоҳи ва ушшоқ. Кўпчиликка унинг ижросидаги азон овози кўзларига ёш қалқиш даражасигача таъсир қилади.\n290 марта ўқилди\nДругие материалы в этой категории: « Ўзбекистонда БАА компанияси билан ҳамкорликда шамол электр станциялари қурилади\tБангладешдаги ноёб масжид дунё мусулмонларини ўзига жалб қилмоқда »


"Манчестер Сити" фаолиятини якунлаган Агуэро ҳақида баёнот берди\n15 декабрь, 2021, 20:32\nУ клуб тарихидаги энг яхши тўпурар ҳисобланади.\n“Манчестер Сити” ўзининг аргентиналик собиқ ҳужумчиси Серхио Агуэронинг юраги билан боғлиқ муаммолар туфайли фаолиятини якунлагани ҳақидаги хабарга муносабат билдирди.\n"Қирол Кун. "Манчестер Сити"даги барча фурсатдан фойдаланиб, Серхио Агуэрога сўнгги ўн йилликда клуб муваффақиятига қўшган ажойиб ҳиссаси учун миннатдорчилик билдиришни истайди ва футболчилик фаолиятидан кейинги ҳаётида энг яхши тилакларни тилайди", - дейилади клуб баёнотида.\nЭслатиб ўтамиз, Агуэро "Манчестер Сити"да 10 йил ўйнаган. У ушбу вақт мобайнида 390 та ўйинда 260 та гол урди ва клуб тарихидаги энг яхши тўпурарга айланди. У "Манчестер Сити" билан 15 та совринни қўлга киритган, шу жумладан 5 марта АПЛ чемпиони бўлган.\n“Манчестер Сити” Агуэрони ортга қайтармоқчи\nГвардиола: Марадона Италияни, Месси Испанияни, Агуэро эса ...\nАгуэро кўз ёшлар билан футболдан кетмоқда (интервью)


"Навбаҳор" - "Насаф": Ўйин қизиқарли руҳда давом этмоқда! (матнли трансляция)\nТеглар:Навбаҳор | Насаф | Суперлига\nВазиятлардан онлайн хабардор бўлиш учун саҳифани янгилаб туриш кифоя.\nАссалому алайкум, мухтарам футбол ихлосмандлари! Суперлига 3-туридан ўрин олган "Навбаҳор" - "Насаф" учрашуви матнли трансляция кўринишида эътиборингизга ҳавола этилади. Уни сизлар билан Жавоҳир Азимов кузатиб боради.\nРақибига нисбатан қоида бузган Аббос Ғуломовга сариқ карточка кўрсатилди.\nЎйиннинг асосий вақтига 3 дақиқа қўшиб берилди\nСтояновичнинг қанотдан узатган тўпига шериклари ета олмади.\nЖарима майдони ичидаги тўпни Эргашев ушлаб олди.\nАбубакр-Ризо Турдиалиев ўрнига Суҳроб Нуруллоев майдонга тушди.\nМеҳмонлар вакили ўйиндан ташқари ҳолатда қолиб кетди. Ҳакам ўйинни тўхтатди.\n"Насаф" дарвозабони Умиджон Эргашевга нисбатан қоида бузилди.\nЎйин "аждарлар"нинг кичик устунлиги остида давом этяпти.\n"Насаф" яна бир хавфли ҳужум ташкил этди. Бу сафар Шокир Йўлдошев жарима майдони ичидан ноаниқ зарба йўллади.\nМарко Станоевичнинг жарима майдони ташқарисидан йўллаган зарбасига аниқлик етишмади.\n"Навбаҳор" таркибида ўзгариш. Ислом Исоқжонов ўрнига Аббосжон Ғуломов майдонга тушди.\nҲошимовнинг жарима майдонига узатган тўпига Стоянович бош билан зарба берди. Тўп тўсин юқорисидан ўтиб кетди.\nОйбек Бозоров захирага олинди. Унинг ўрнига Шокир Йўлдошев майдонга тушди.\n"Навбаҳор" яхши ҳужумлар сериясини амалга оширди. Соловьевнинг жарима майдони ичидан йўллаган зарбасига аниқлик етишмади.\nМарко Станоевичнинг жарима майдонига узатган тўпини Юсупов ушлаб олди.\nҲозиргина майдонга тушган Хўжамбердиевнинг зарбасидан кейин тўп кўзланган манзилга бормади.\nСлавиша Стояновичнинг узоқ масофадан йўллаган зарбасини Эргашев қайтарди.\nЭхсони Паншанбе ўрнига Баҳром Абдураимов ўйинга қўшилди.\nЖўрабек Маннонов ўз ўрнини Муродбек Хўжамбердиевга бўшатиб берди.\nТомонлар навбати билан хавфли ҳужумлар ташкил этишда давом этмоқда.\nСлавиша Стояновичнинг жарима майдони ичидан берган зарбасига аниқлик етишмади\n"Насаф" бурчак зарбасидан кейин хавф туғдира олди. Бироқ ҳимоячилар катта қийинчилик билан тўпни узоқлаштирди.\nИслом Исоқжоновнинг зарбасидан кейин дарвозабон тўпни эгаллаб олди.\nБу сафар "лочинлар" бурчак тўпидан унумли фойдалана олмади.\nСтаноевичнинг бурчакдан етказиб берган тўпини рақиб ҳимоячилари қайтарди.\nНорчаевнинг фаол ҳаракатлари туфайли "аждарлар" бурчак тўпига эга бўлди.\n"Насаф" футболчисига тиббий ёрдам керакка ўхшайди.\nЖалилов шогирдлари прессинг уюштириш орқали рақибни саросимага солишга ҳаракат қиляпти.\nСоловьев рақиб жарима майдони ичида йиқилиб тушди. Ҳакам ўйинни давом эттиришга рухсат берди.\nМозговойнинг яқин масофадан бош билан йўллаган зарбасига аниқлик етишмади.\nМирзоҳид Ғофуров ўз ўрнини Никола Ташичга бўшатиб берди.\nЖўрабек Манноновга шифокорлар ёрдам керак.\nТайм сўнгига келиб футболчилар бироз асабларини жиловлай олмаяпти.\nРақибига нисбатан қўполлик ишлатган Ҳошимовга сариқ карточка кўрсатилди.\nРўзиевга нисбатан қоида бузган Маннонов огоҳлантирилди.\nБозоровнинг жамоадоши томон узатган тўпи манзилга аниқ бормади.\nҚанотдан жарима майдонига оширилган тўпни Ўткир Юсупов ушлаб олди.\nУстунлик Рўзиқул Бердиев шогирдлари томонга ўтиб кетмоқда.\nҲаммаси жойида. Ўйин давом этмоқда. Бояги қўполлик учун қизил карточка кўрсатиш мумкинлиги тўғрисида баҳсли вазият кўриб чиқилган экан.\nВАР бош ҳакамга мурожаат қилмоқда! Кузатамиз...\n"Насаф" қарши ҳужумда. Станоевич бир амаллаб тўпни дарвозага тўғирлашга муваффақ бўлди, бироқ бу дарвозабон учун қийинчилик туғдирмади.\nИсоқжонов "Насаф" жарима майдончаси ичига ўнг қанотдан ёриб кирмоқчи эди, бироқ чизиқ устида у йиқилиб тушди. Ҳакам қоидабузарлик йўқлигига ишора қилди.\nТўқнашув. Норчаевга тиббий ёрдам кўрсатилмоқда. У майдон четига олиб чиқилди.\nЯна бир қоидабузарлик. "Насаф"нинг 2 футболчиси мезбонлар вакили билан тўп учун курашда бироз қўполлик амалга оширди. Жарима зарбаси.\n"Навбаҳор" майдон марказидан туриб қисқа паслар билан позицион ҳужум ташкил этмоқда.\nЯна бир қоидабузарлик. Ўйин тўқнашувларга бой ўтмоқда. Ҳошимовга тиббий ёрдам керак.\nҲужумда фол. "Навбаҳор" жарима майдончаси чизиғи устида қаршиликлар қоида бузишди.\nИсломбек Исоқжоновга сариқ карточка кўрсатилди.\n"Навбаҳор" вакили майдонда йиқилиб тушди. Ҳакам ўйинни давом эттиришга руҳсат берди. "Насаф" аъзолари ўйинни давом эттирмоқда, мухлислар норози.\n"Насаф" футболчилари сўнгги узатмада бир-бирларини тушунмай қолди. Дарвозабон эгасиз қолган тўпни эгаллаб олди.\nМезбонлар вакили Акмал Мозговойга нисбатан ҳужумда қоида бузди. Ҳакам ўйинни тўхтатди.\nИслом Исоқжоновга тиббий ёрдам кўрсатилмоқда.\nЎйин тенг курашлар остида давом этмоқда. Мезбонлар тўп назорати бўйича кичик устунликка эга бўлиб турибди.\nМарко Путинчанин ҳужумда қоида бузди. Ҳакам ўйинни тўхтатди.\nИсоқжоновга нисбатан ишлатилган қўполлик учун "Навбаҳор" стандарт вазиятга эга бўлди.\n"Аждарлар" яхши прессинг уюштирмоқда. Бу рақибга муаммо туғдиряпти.\nҚувондиқ Рўзиевда яхши имконият юзага келганди. Аммо ортдан етиб келган ҳимоячи хавфни бартараф этди.\nБурчакдан етказиб берилган тўпни майдон эгалари жарима майдонидан узоқлаштирди.\nҚанотдан етказиб берилган тўпни Мирзоҳид Ғофуров майдон ташқарисига чиқариб юборди.\n"Лочинлар" майдон марказида тўпни назорат қилмоқда.\nНорчаевнинг зарбасидан кейин тўпни дарвозабон ушлаб олди.\nОйбек Бозоровнинг жарима майдони ичидан йўллаган зарбаси ноаниқ кетди.\nИсоқжонов ўйиндан ташқари ҳолатда қолиб кетди\nСлавиша Стояноаичнинг зарбасига аниқлик етишмади.\nДастлабки дақиқалардан қаршиликлар майдон марказини эгаллашга ҳаракат қиляпти.\nАвтоҳалокатда вафот этган "Навбаҳор" мухлиси хотираси учун 1 дақиқа сукут сақланди.\nНавбахор бу 1 ЧИ таймдаги ўйини билан ўзига ўхшамади жамоа . Хужум қилиб қатиқ пресинг билан бор кучи билан ўйнаш керак даврон хошимовни захирага тезро олмаса 2 ЧИ таймда қизил олиши мумкун\nЯхшиям биз россиядамиз узбда шу чекка худларда свет бўлмайди мен хам вилоятданман чекка қишлоқлардан бирида яшаймиз сал шабода келса бўлди свет ўчирилади. Россияда довул бўрон бўлса хам свети ўчмайди нимага Экин?\njonga tegdi. o'zbek futboli arablardan otib ketti. yotvoloradi sal narsaga\nQarshiga svet yuq aksiga olganday. Sayt hodimlari seladan iltimos Pavtor qachon quyarkan. Sport tv. shuni Saytka elon qilib yuboringla.\n"Навбаҳор" легионери Суперлигадаги қийин кечган учрашув, жамоа ғалабасига нима етишмаётгани, ўзбек футболининг бошқа чемпионатлардан фарқи ҳақида


Помидор парвариши: улар нимани ёқтирмайди? | AGRO-OLAM.UZ\nБош саҳифа Деҳқончилик Помидор парвариши: улар нимани ёқтирмайди?\nПомидор парвариши: улар нимани ёқтирмайди?\nҚуйида помидор экини ёқтирмайдиган нарсалар ҳақида маълумот берамиз. Ушбу нарсалар (омиллар) туфайли помидорлар касал бўлиши, ўсишдан ва мева беришдан тўхташи ва ҳатто ўлиши мумкин.\n1. Баргдан суғориш\nПомидорлар поя ва баргга сув тегишини ёқтирмайди. Шунинг учун уларни томиридан суғориш керак. Ҳатто иссиқ ҳавода ҳам бу тарзда экинларни «совитиш» керак эмас. Бундай суғоришдан сўнг энг камида – баргда қолиб кетган сув қолдиқлари экинни куйдириши мумкин, ундан ҳам ёмони эса –фитофтороз ривожланиши келиб чиқиши мумкин.\n2. Ортиқча сув\nПомидорни бутун эгат юзаси бўйлаб суғормаслик лозим. Акс ҳолда илдизларга кислород келишини тўсиб қўясиз ва экин бўғила бошлайди (нафас оломайди).\n3. Оғир тупроқлар\nАгар томорқангиздаги ер оғир лойли тупроқдан иборат бўлса, помидор экишдан олдин у ерга қора тупроқ аралаштиринг. Оғир тупроқларда илдизларга кислород яхши ўтмайди ва ўсимлик нобуд бўлиши мумкин. Доимий равишда ерни юмшатиб туринг, эҳтиёт бўлинг – илдизларга зарар бериб қўйманг.\n4. Паст эгатлар\nЕр сатҳида (даражасида) помидорларни экмаган маъқул. 15-20 сантиметр баландликдаги кўтарма эгатлар қилинг. Шу йўл билан экинлар озиқлантирувчи моддаларнинг келишига тўсқинлик қилиши мумкин бўлган натрий ва хлорнинг доимий равишда тўпланиб қолишидан қийналмайди. Шунинг учун бўлса керак, асосан иссиқхонада етиштирилаётган помидорлар сал катта бўлганидан кейин помидор илдизи остига тупроқ тўплаб чиқилиб, эгатлар сал кўтарилади. Бу тадбир экинларга ортиқча сув бериш ва ерни захлаб кетишидан ҳамда натижада фитофтороз келиб чиқишидан асрайди.\n5. Зич экиш\nЭкинларни зич экманг. Йўқса экинларни бутун кучи ўсиш ва мева ҳосил қилишга эмас, бир-бири билан курашишга кетади.\nҲеч бир замон помидорларни соя жойга экманг. Бу ёруғликсевар ўсимликлар. Қуёш нурининг етишмаслиги уларнинг ўсишига таъсир қилади. Мўл ҳосил олишни истасангиз, помидор учун шамол яхши айланадиган, қуёшли жойни ажратинг.\n7. Паст ҳарорат\nПомидорлар иссиқда ўзларини яхши ҳис қилади, аммо совуқда эмас. Агар кечқурунги ҳарорат 0 даражагача тушиб турса, помидорлар нобуд бўлиши мумкин.\nЮқорида айтиб ўтилган нарсалар (омиллар) помидорларнинг асосий душманлари ҳисобланади.\nМанба: dehqon.uz sadoezh.ru


Болангиз севиб қолдими? Энди нима қилмоқчисиз? - Farzand.uz\nБолангиз севиб қолдими? Энди нима қилмоқ...\nБолангиз севиб қолдими? Энди нима қилмоқчисиз?\nМақола бола руҳияти бўйича эксперт ва таниқли ёзувчи Сьюзан Магсаменнинг мақоласи асосида тайёрланган.\nЙигитнинг кимгадир ишқи тушиши – бу табиий ҳолат. Муҳаббат аслида тоза туйғулар меваси. Боланинг синфдош қизга, мактабдош ва ҳатто ўқитувчисига меҳри тушиши кўп кузатилади. Ота-она бу вазиятда унинг туйғуларига шикаст етказмаган ҳолда, болага уларни шарҳлаб бериши лозим. Биринчи ўринда, боланинг муносабати севги ёки шунчаки ўрганиш эканини аниқлаш керак.\nКўпчилик оналар ўғлининг кимнидир севиб қолганини эшитгач, аксарият ҳолда илк таассурот салбий бўлади. Боиси, кўпчилик оналар жондай азиз ўғлини рашк қилади!\nАйниқса, бугун – севги ёши тобора ёшариб бораётган бир маҳалда ота-онадан бу севгини меъёрига келтириш учун катта зеҳн ва эътибор талаб қилинади. Руҳий тадқиқотларда маълум бўлишича, чинакам севги инсонда оила шароитида, айниқса биринчи фарзанд дунёга келганидан сўнг шаклланадиган илиқ муносабатлар туфайли пайдо бўлар экан. Болалар оилада ота-она муносабатларининг шифокорларидир. Кун келиб, биз ота-она сифатида фарзандимизнинг руҳий ҳолатига шифо бера олишимиз керак.\nБоланинг уйдан ташқарида кимгадир нисбатан шаклланган ҳиссий муносабатлари уларни ўзига яқин олиш ва кучли меҳр қўйиш туфайли юзага келади. Тўғри, "болалик севгиси"га бола танасидаги биологик таъсир ҳам кучини кўрсатади. Мияда дофамин, норадреналин ва серотонин деган инсоннинг асаб тизимига таъсир ўтказувчи гормон ва кимёвий моддалар мавжуд. Улар романтик туйғулар "муаллифи"дирлар. Уларнинг ҳар бирида ўзгача сеҳр мавжуд. Бири ҳар қандай вазиятда ҳам кайфиятнинг кўтаринкилигини таъминласа, бошқаси инсонни ғайратли қилиб, уйқусиз тунлардан кейин ҳам тонгни бардам қарши оладиган қилиб қўяди, яна бири одамни бошқаларга меҳрибон ва эътиборли қилади.\nИлк муҳаббат симптомлари болада дудуқланиш, кафт терлаши ва юракнинг тез уриши каби ҳолатларни келтириб чиқаради.\nАввалига миядаги туйғу унсурлари туфайли пайдо бўлган ҳислар кейинчалик қизиққонлик, боғланиб қолиш туфайли мустаҳкамланиб, улғая бошлайди. Илк севги турли кўринишда бўлади. Кимнидир қувноқ қилса, кимнидир тушкун қилиб қўяди.\nБизнинг тажрибасиз боламиз учун нотаниш туйғулар оғирлик қилиб, унинг феълига ёмон таъсир қилиши ҳам мумкин. Ошиқ йигитча бора-бора ўзини ёмон ҳис қилиши, заиф сеза бошлайди. Бола айнан мана шу даврида ота-онаси билан ўзининг шахсий ҳиссиётлари ҳақида очиқча гапириши мумкин. Агар шу жараён узилмаса, ота-она фарзандига ўз вақтида бу туйғуларнинг моҳиятини тушунтирса, боланинг қалбида севгининг гўзал уруғларини ва севгига бўлган ҳурматни уйғота олса, фарзанди кейинчалик ҳам бу масалада уларга мурожаат қилишга одатланади. Акс ҳолда, бора-бора улар индамас бўлиб қоладилар ва жиддий хатоларга йўл қўядилар.\nБу "жажжи муҳаббат"ни айблашга, болани тергаб, уни қўрқитишга уринманг. Болага дўстига олижаноб одамдек муносабатда бўлиш сирларини ўргатинг. Фарзандингиз ўзи ёқтирган инсонни ҳурмат қилса, бора-бора ундаги меҳрдан ҳам устун бўлган дўстлик ришталари пайдо бўла бошлайди.\nБоланинг кимнидир яхши кўриши унинг бизни севмай қўйганини ёки биздан совиб қолганини англатмайди. Унинг ўқитувчиси, энагаси ёки яна кимгадир боғланиб қолиши аслида соғлом турмуш нишонасидир.\nБу каби "болалик севгиси" қисқа муддатли бўлиши ҳам мумкин. Агар туйғулар болада носоғлом кайфият уйғотаётган бўлса, руҳшуносга мурожаат қилинг. Бошқа ота-оналарнинг бу борадаги тажрибаларига қизиқиб кўринг.\nБолангиз катта ва тушунадиган ёшда бўлса, унга ёшликдаги севгининг ўткинчи эканини тушунтиринг. Унга самимий муҳаббат аслида яратувчанлик, инсоннинг ички имкониятларини юзага олиб чиқишга кўмаклашувчи эзгулик туйғуси эканини англатинг. Уни ўзи меҳр қўйган қиз билан самимий дўст бўла олишига, чин муҳаббат кейинчалик оилавий ҳаётда содир бўлишига ишонтиринг.\nТеглар: # севги # болам севиб қолди # ёшликдаги муҳаббат


"Ипак йўлида туризм" 21-Тошкент халқаро кўргазмаси давом этмоқда\n10:34 / 07.10.2015\n5 октябрь куни Тошкентда "Ипак йўлида туризм" халқаро сайёҳлик кўргазмаси иш бошлади. Кўргазманинг биринчи кунида турли хорижий компанияларнинг намойишлари, “Ипак йўли таъми” миллий таомлар, “Шарқ бозори” фестиваллари ўтказилди. Бу ҳақда "Ўзбектуризм" МК ахборот хизмати маълум қилган.\nШунингдек, Қашқадарё вилоятининг миллий стендида ўтказилган керамик буюмларни тайёрлаш бўйича интерфаол мастер-класс ва “Ўзбекистонда туризм ривожида маданий меросни асраш” мавзусида халқаро конференция ўтказилган. Конференция давомида давлат ва халқаро ташкилот вакиллари, жумладан UNWTO, UNESCO, GIZ вакиллари иштирок этишди ва Ўзбекистонда туризмни ривожлантиришда маданий меросни асраш, Ўзбекистоннинг Буюк ипак йўлида тутган ўрни, туризмда кадрлар тайёрлаш тизимини замонавийлаштириш масалалари муҳокама қилинган.\nКўргазманинг иккинчи кунида “Ипак йўли таъми” ва “Шарқ бозори” фестиваллари ва фольклор-этногорафик чиқишлар давом этди. Бундан ташқари, Бухоро ва Қашқадарё вилоятларининг махсус мастер-класслари интерфаол тарзда ўз ишини бошлади.


"Укамнинг орқасида соғ жойи йўқ эди"\n30 июн 2022, Тошкент вақти: 06:52\nЎзбекистон расмийлари икки ҳафта ичида сил ëки церроздан ўлган одамнинг танасидаги бу жароҳатларнинг қайдан келганини ҳозирча изоҳлашни истамаяптилар.\nЎтган ҳафта қирғизистонлик Нозим Мамадалиев жасади Ўзбекистоннинг Фарғона шаҳридан уйига қайтарилди. Марҳумнинг қариндошлари унинг ўзбекистонлик терговчилар қийноғидан ўлганини таъкидлаяптилар.\nҚирғизистоннинг Жалолобод вилояти Бозорқўрғон тумани Бозорқўрғон қишлоғида яшаган 35 ёшли Нозим Мамадалиев жорий йилнинг 13 апрел куни Фарғона шаҳар адреслар бюросидан маълумотнома олиб келиш учун Ўзбекистонга борган. Ўша куни у Фарғона шаҳар ички ишлар бўлимининг жиноят қидирув хизмати ходимлари томонидан ҳисбга олинади.\n29 апрел куни Нозим Мамадалиев оғир аҳволда касалхонага келтирилади. 30 апрел куни эса у оламдан ўтади ва 1 май куни унинг жасади Қирғизистонга олиб келинади.\nМарҳумнинг опаси Мунира Мамадалиеванинг Озодликка маълум қилишича, унинг укаси ўзбекистонлик ҳуқуқ-тартибот ходимлари томонидан бўлган қийноқлар натижасида оламдан ўтган.\n- Мен ҳамма нарсани ўз кўзим билан кўрдим. Жон бераëтганда укамни шундай ëнбошлатсам, укамнинг орқасида соғ жойи йўқ, ҳаммаëғи кўкарган. Жуда ëмон аҳволда эди. Мен укамни қийнашганига 100 эмас, 150 фоиз ишонаман. Укамнинг охирги сўзларини мен эшитганман. Нима қилганларини, зах ерда ушлаб, ўша ерда қийнаганларини эшитдим.\nМилиция бор пайтида сўрасам, бир менга қарайди, бир милицияга қарайди - ҳеч нарса демайди. Охири милиция чиқиб кетганидан кейин уч-тўрт соат умри қолганда укам ўзини икки кун қийнашганини айтди. “Мана бунга қўл қўясан¸ бўйнингга оласан, кейин биз сени қўйиб юборамиз”, дебди. Укам: “Мен ҳеч нарсага қўл қўймадим”, деди. Буларнинг укамни ўлдирганига сабаб, агар тирик қолса, Қирғизистонга бориб, ҳамма нарсани ошкор қилиб юбормасин, деган ҳадик, дейди Мунира Мамадалиева.\nНозимнинг яқинлари¸ унинг Ўзбекистон ҳибсхонасидаги қийноқлардан ўлганини тасдиқловчи даҳшатли суратларни Озодликка юбордилар.\nҚирғизистондаги “Ҳаво” ташкилоти раҳбари Азимжон Асқаров ҳам Нозим Мамадалиев жасадидаги қийноқ изларига шахсан гувоҳ бўлганини айтади.\n- 30 апрел куни тунда Фарғона вилояти суд-медэкспертизага етиб бордим. Докторлардан сўраб, Нозимни кўриш учун отаси билан биргаликда кирдик. Энди унинг аҳволини тасвирлаш қийин. Инсон боласи ҳар қандай ички касаллиги бўлса ҳам бу аҳволга бориб қолиши мумкин эмас.\nАгар унга нисбатан қийноқ азоблари қўлланилмаганида, у бу аҳволга келмаган бўларди. Ваҳшийларча калтаклангани шундай кўриниб турибди. Энди унинг аҳволи сўз билан тасвирлаб бўлмайдиган даражада ëмон эди, дейди Азимжон Асқаров.\nФарғона шаҳар прокуратураси вакили Музаффар Мирзажонов эса қийноқлар борасидаги барча иддаоларни асоссиз эканлигини айтади.\n- Бу гаплар майли энди¸ ўзларининг фикрларини асослаб берса¸ марҳамат. Лекин мен бу гапларнинг ҳаммасини бўҳтон ëки ëлғон, деб биламан. Мен ўзим ҳам у йигит билан гаплашганман, у йигитнинг қийноққа соладиган аҳволи ҳам йўқ. Ориқдан келган йигит эди, дейди прокуратура вакили.\nМузаффар Мирзажоновга кўра, Нозим Мамадалиев қийноқ натижасида эмас, балки касаллиги боис оламдан ўтган.\n- Ушлангандан кейин бизда эҳтиëт чораси сифатида қамоқ қўлланилиши туфайли тергов ҳибсхонасига жойлаштирилди. Тергов ҳибсхонасига жойлаштирилгандан кейин уни тиббий кўрикдан ўтказишди. Ўшанда аниқлашдики¸ ўпкасининг ярми йўқ¸ сил касалига чалинган¸ бундан ташқари, жигар циррози.\nШу билан аҳволи сал ўзгаргандан кейин турма ходималари: “У касал, тергов ҳибсхонасида даволашнинг иложи йўқ, уни махсус тиббий муассасага жойлаштирайлик”, деб мурожаат қилди. Кейин тегишли хатлар билан касалхонага жойлаштирилди. Касалхонага жойлаштирилгандан кейин даволаниш жараëнида вафот этди. Бу ерда суд-тиббий экспертизаси ўтказилган, дейди Музаффар Мирзажонов.\nБироқ марҳумнинг опаси Мунира Мамадалиева укасининг ҳеч қачон соғлигидан шикоят қилмаганини айтади.\n- Менинг укам ҳаëти давомида “менинг фалон ерим оғрияпти”, деб нолимаган. Умуман, бизнинг уруғимизда сил касалининг ўзи йўқ. Уни “жигари циррози” деяпти. Унинг жигари умуман оғримаган. Битта айби - ошқозони салгина оғрирди, холос, дейди Мунира Мамадалиева.\nФарғона шаҳар прокуратураси вакили Музаффар Мирзажоновнинг билдиришича, Нозим Мамадалиев давлатга 31 миллион сўм зарар етказганликда, яъни Ўзбекистон Жиноят кодексининг “ўзганинг мулкини ўзлаштириш” моддаси билан гумон қилиниб, ҳибсга олинган.\n- Бу киши ўзгалар мулкини талон-тарож қилиш, яъни 167-модданинг 3-қисми “а” банди билан айбланган. Унинг битта ўзи эмас, бирга иш олиб борган шериги ҳам бор. 2007 йилда қидирув эълон қилинган. Ундан кейин келиб-кетиб юрган, яқинда ушланганди, дейди Музаффар Мирзажонов.\nМаълум бўлишича, марҳумнинг яқинлари Қирғизистоннинг Бозорқўрғон туман прокуратурасига мурожаат қилганлар. Шунингдек, қариндошларнинг илтимосига кўра қирғизистонлик ҳуқуқ фаоллари Нозим Мамадалиев ўлимида айбдорларни жавобгарликка тортиш талаби билан Ўзбекистон президенти ва Ўзбекистон бош прокурори номига мурожаатнома йўллаганлар.


ХОТИНИНИ УРИБ ЎЛДИРГАН ФЕРМЕР 17 ЙИЛГА ҚАМАЛДИ\nЗУЛФИЯХОНИМ ИЖОДИГА БАҒИШЛАНДИ\nФАРЗАНДЛАРИНИ БЕЛКУРАК БИЛАН ЖАРОҲАТЛАГАН ОТАГА ҚАНДАЙ ЖАЗО ТАЙИНЛАНДИ?\nТАРАҚҚИЁТ СТРАТЕГИЯСИ – ХАЛҚ ФАРОВОНЛИГИНИНГ ГАРОВИ\nҲАҚИҚАТНИ АНИҚЛАШДА ГУВОҲ КЎРСАТМАЛАРИНИНГ АҲАМИЯТИ\nЭГИЗАК ТАЛОНЧИЛАР ЁХУД ЖИНОЯТНИНГ САБАБИ НИМА?\nМАЪМУРИЙ СУД ТАКОМИЛИ: ДАЛИЛЛАР ЙИҒИШ МАЖБУРИЯТИ, ЯРАШУВ ИНСТИТУТИ ВА СУД ЖАРИМАСИ\nТАЪМАГИРЛИК ҚОНУНИЙ ЖАЗОГА САБАБ БЎЛДИ\nМАЪНАВИЙ ЗАРАРНИ ҚОПЛАШ: ТАРИХИЙ ТАЖРИБА ВА АМАЛИЁТ\n«ЧАҚАЛОҚ»НИНГ ОРЗУСИ 40 ЁШГА ЕТГАНИДА УШАЛДИ\nҚОТИЛГА АЙЛАНГАН ҚАРИНДОШ\nДАЛИЛГА АСОСЛАНМАГАН ХАБАР ЖАВОБГАРЛИККА САБАБ БЎЛАДИ\nИнсон қадрини улуғлаш мақсади билан 2022-2026 йилларга мўлжаллаб қабул қилинган Янги Ўзбекистоннинг Тараққиёт стратегияси халқимиз фаровонлигини белгиловчи қуйидаги етти йўналиши билан аҳамиятга ...\nЮртимизда кейинги беш йилликда амалга оширилаётган суд-ҳуқуқ ислоҳотлари одил судлов тизимини мустаҳкамлашда муҳим аҳамият касб этмоқда. Ўтган йилларда давлатимиз раҳбари томонидан қабул қилинган б...\nАмалдаги Жиноят кодексининг 166-моддасига биноан, ўзганинг мулкини очиқдан-очиқ талон-торож қилиш талончиликдир. Талончилик унча оғир бўлмаган жиноят сифатида таснифланади. Афсуски, сўнгги пайтлард...\nХалқимиз «кўр кўрни қоронғуда топади» дея бежизга айтмаган. Ҳақиқатан ҳам, ҳаётда кўнглида ғаразли мақсадни тўккан кимсалар одатда, тез тил топиб кетишади. Масалан, косонлик Садриддин П...\n204 Жиноят ишлари бўйича туман(шаҳар) судлари\n80 Фуқаролик ишлари бўйича туманлараро, туман (шаҳар) судлари\n14 Туманлараро маъмурий судлари


Туркманистон Ўзбекистон учун жаҳон бозорига энг қисқа йўлни очади - BBC News O'zbek\nТуркманистон Ўзбекистон учун жаҳон бозорига энг қисқа йўлни очади\nГурбангули Бердимуҳамедов ва ниҳоят икки кунлик давлат ташрифи билан Тошкентда.\nЎзбекистон пойтахтидан олинган энг сўнгги хабарларга кўра, томонлар ўзаро музокаралар чоғида асосий эътиборни савдо-иқтисодий ҳамкорликни ривожлантириш масаласига қаратишган.\nЎзбекистон ва Туркманистон ўртасида 20 га яқин ҳужжат имзоланган.\nМинтақавий таҳлилчиларга кўра, сўз айнан худди шу мазмундаги ҳамкорлик ҳақида кетганда, Ўзбекистон учун қолган Марказий Осиё давлатлари билан қиёсланганда, Туркманистонга тенг келадиган йўқ ҳисоб.\nЖумладан, Туркманистон президентининг Ўзбекистонга сафари манзарасида Тошкентдан иқтисодий таҳлилчи Анвармирзо Ҳусаиновнинг Би-би-си Ўзбек Хизмати билан суҳбатида айтишича, бу икки давлат орасида савдо-иқтисодий, транзит, илмий-техникавий алоқаларни ривожлантиришнинг уфқлари жуда кенг.\nЎзбекистон Туркманистоннинг газни қайта ишлаш, агросаноат, кимё саноати каби соҳаларига янада чуқурроқ кириб бориб, ўз ўрнини эгаллаш потенциалига эга.\nБошқача сўз билан айтганда, Туркманистон минтақада аҳолиси энг катта сонда(30 миллиондан ортиқ) бўлган Ўзбекистон учун янги меҳнат бозори вазифасини бажариши мумкин.\nЎзбекистон, йилларки, энг катта сондаги фуқаролари меҳнат муҳожирлигида банд ягона Марказий Осиё давлати бўлиб келади.\nСуҳбатдошимизга кўра, Ўзбекистон Туркманистон билан темир йўллари, автомобиль йўлларининг ҳам чуқур интеграциясига эришиши лозим.\n"Бизга дунё денгизларига энг яқин йўл айнан Туркманистон ҳудудлари орқали ўтади. Бугун Ўзбекистон ва Туркманистон Темир йўллари ўзининг ҳамкорлигини бошлади. Биз тўппа-тўғри Туркманистон орқали 600-700 км йўл ҳисобига Эрон портларига чиқа оламиз. Ва бу, энди, бутунлай транспорт-логистикамизни жудаям бир янги даражага кўтаради, унинг самарадорлигини ниҳоятда оширади", - дейди Анвар Ҳусаинов.\nИқтисодий таҳлилчига кўра, Ўзбекистон йирик саноат маҳсулотлари ишлаб чиқарувчи давлат. Ҳозир белгиланган режалар, амалга оширилаётган лойиҳалар яқин йилларда Ўзбекистоннинг экспорт салоҳиятини икки бараварга ошишини таъминлаши керак.\n"Демак, биз ўзимизнинг тайёр саноат маҳсулотларимизни, автомобилларимизни, қишлоқ-хўжалик, кимёвий маҳсулотларимизни жаҳон бозорига чиқариш учун мана шу - Туркманистон орқали ўтадиган темир йўлдан жуда фаол фойдаланишимиз мумкин бўлади".\nЎзбекистон-Туркманистон-Эрон-Уммон йўли яна кун тартибида\nЎзбекистон ва Туркманистон товар айланмасини кўтаришга бор кучини ташламоқчи\nСуҳбатдошимизнинг ўз ўрнида урғулашича, Ўзбекистон учун Туркманистон орқали ўтувчи автомобиль йўллари ҳам жуда қулай.\n"Дейлик, Эрон портларига автомобиль йўллари орқали бир суткада етиб бориш мумкин. Қандай ажойиб. Бу энди Ўзбекистонни ҳамма юкларини Россия орқали, Қозоғистон орқали 3-4 минг километрлаб, ёки океанларга чиқадиган бўлса, 10 минг километр ташиб юришдек оғир, юксак харажатли нарсалардан қутқаради", - дейди Анвармирзо Ҳусаинов.\nУнга кўра, буларнинг барчаси шу пайтгача икки қўшни давлат ўртасида мавжуд виза ва чегара муаммолари туфайли амалга ошмай келган.\n"Мана, бугунги кунда энди ана шундай сиёсий ҳамкорлик муҳити яратилди. Энди буни амалиётга айлантириш керак. Оддий қадамлар ҳақида гапирадиган бўлсак, бу, энди, Ўзбекистон-Туркманистон орасидаги виза йўқ қилиниши керак".\n"Президентлар сиёсий иродаларини билдиришди. Улар бир-бири билан дўст. Алоқалари жуда яхши. Буёғини тадбиркорлар катта бир шижоат билан , шиддат билан бу сиёсатни қўллаб-қувватлаши керак", - дейди иқтисодий таҳлилчи Анвармирзо Ҳусаинов.\nЎзбекистонда бир миллионга яқин туркман миллатига мансуб аҳолининг яшаши айтилади.\nДенгизга чиқиш йўли бўлмаган Ўзбекистон мустақилликка эришганидан буён Эрон, Афғонистон ва Покистон орқали денгиз портларига чиқишни орзу қилиб келади.\nМузокаралар ва натижалар\nЎзбекистон Президенти Шавкат Мирзиёев эса, туркманистонлик ҳамкасби билан Кўксаройда бўлиб ўтган кенг ва тор доирадаги музокаралар ортидан, "ораларида ҳал этилмаган муаммолар қолмаган"ини баён қилган.\n"Мамлакатларимиз ўртасидаги ҳамкорликни чуқур, ҳар томонлама муҳокама қилдик. Шуни алоҳида таъкидламоқчиманки, бу борада ҳал этилмаган масалалар қолмади. Барча йўналишлар бўйича ўзаро англашувга эришдик", - деб айтган Мирзиёев.\nАммо шу пайтгача имконли бўлган расмий хабарлар тафсилотларидан ҳар икки давлат ўртасида, йилларки, амалда бўлган виза тизимининг тақдири борасида маълумотлар имконли эмас.\nТуркманистон раҳбарининг Ўзбекистонга 23 апрель куни бошланган икки кунлик давлат ташрифи давом этмоқда.\nПрезидент Гурбангули Бердимуҳамедов бугун Ўзбекистоннинг ўз мамлакатига бевосита чегарадош шимолий Хоразм вилоятига ташриф буюрган.\nРасмий хабарларга кўра, Урганч халқаро аэропортида Туркманистон Президенти Гурбангули Бердимуҳамедовни шахсан Шавкат Мирзиёевнинг ўзи қарши олган.\nХоразмда ушбу ташрифга катта тайёргарлик кўрилган. Президентларни кутиб олиш учун Урганч халқаро аэропорти ва кўчаларга минглаб одамлар чиққан.\nАйрим нашрларнинг ёзишича, "Хоразмдаги ўқувчилар, талабалар ва мактаб ўқитувчилари Туркманистон президентининг ташрифига икки ҳафта тайёргарлик кўришган".\nТуркманистон раҳбари у ерда қатор маданий тадбирларда иштирок этади.


18:28 / 20.04.2022\nКучли ёғингарчилик Самарқанд ва Жиззах вилоятларининг кўплаб ҳудудларида сел ва сув тошқинларига олиб келди. Фориш туманида тўрт киши ҳалок бўлган. Ғаллаоролда бир йиллик ёғин миқдорининг қарийб 10 фоизи 2 соат ичида ёғгани айтилмоқда.\nИнтернетда тарқалаётган видеолардан кадрлар\n19 апрелда бошланган кучли ёғингарчилик ортидан 20 апрел куни Самарқанд ва Жиззах вилоятларининг қатор туманларида селлар ва сув тошқинлари кузатилди.\nФавқулодда вазиятлар вазирлиги хабарига кўра, сел ҳодисаси Жиззах вилоятининг Бахмал, Фориш, Ғаллаорол ва Ш.Рашидов туманларида кузатилган.\nНатижада айрим аҳоли яшаш жойлари, ижтимоий соҳа объектлари, экин майдонлари сел оқимларидан зарарланган.\nДастлабки маълумотларга кўра, Фориш туманида 4 нафар фуқаро (1 нафар эркак, 3 нафар аёл) сел оқизиб кетиши натижасида халок бўлган.\nУшбу туманда бир нечта қишлоқни сел босган, хонадонлар сув остида қолган, автомобилларни сув оқизган ҳолатлар ҳақида хабарлар бор.\nГидрометеоролог Эркин Абдулаҳатовнинг маълум қилишича, Жиззах вилоятининг “Ғаллаорол” метеорологик станциясида 2 соат 5 дақиқа оралиғида 31,5 мм ёғин ёғган – бу бир йиллик ёғин меъёрининг қарийб 10 фоизига тенг.\nСамарқандда эса Иштихон, Булунғур ва Ургут туманларида сел кузатилган. М-39 халқаро автомобил йўлининг айрим қисмлари сув остида қолган. Кучли ёғингарчилик сабаб Самарқанд шаҳрида ҳам кўчаларга сув тошган.\nҚутқарувчилар фавқулодда вазият оқибатларини бартараф этиш чораларини кўрмоқда.


Ўзбек халқ эртаклари | Страница 3 из 42 | www.ziyouz.uz\nБош саҳифа Ўзбек халқ оғзаки ижоди Ўзбек халқ эртаклари (3)\nЎтган қадим замонда, қуёш чиқар томонда бир камбағал одам яшаган экан. Унинг Ҳотам деган ёшли ўғли бор экан. Камбағал ўлгандан кейин унинг хотини ўғли Ҳотамни боқолмай Дадабой деган камбағалга топширибди. Дадабой ҳам Ҳотамни боқолмай бозорга олиб бориб, Жалол деган бойга давоми…\nБир одамнинг уч ўғли бор экан, ўладиган вақтида катта ўғлини чақириб: — Ўғлим, мен ўлсам уч кун гўримни пойлайсанми? — дебди. Ўғли: — Йўқ, мен пойламайман, — дебди. Отаси ўртанча ўғлини чақириб: — Ўғлим, мен ўлсам сен гўримни уч кун давоми…\nБор эканда йўқ экан, қадим замонларда бир мамлакат бор экан. У мамлакатнинг қоидаси бўйича камбағаллар ўз болаларини сотар эканлар. Шу шаҳарда бир камбағал кампирнинг бир ўғли бор экан. Бу кампирнинг тирикчилиги танг бўлиб, бир болани боқишга ҳам ожиз экан. Ахири давоми…\nБор экан, йўқ экан, оч экан, тўқ экан, бўри баковул экан, тулки ясовул экан, қарға қақимчи экан, чумчуқ чақимчи экан, ғоз карнайчи экан, ўрдак сурнайчи экан, тошбақа тарозбон экан, қурбақа ундан қарздор экан. Қадим замонларда ажойиб бир шаҳар бор экан. давоми…\nБор эканда йўқ экан, оч эканда тўқ экан. Қадим замонларда бир мамлакатда бир камбағал бор экан. У камбағалнинг иккита ўғли бор экан. Ўғилларидан бирининг оти Рустамзод ва бирининг оти Шерзод экан. Уларнинг оналари ўлган экан. Бу камбағал бобо мардикор ишлаб, давоми…\nҚадим замонда бир бой бор экан. У хотини билан жуда ҳам аҳил ва хушвақт умр кечирар экан. Бойнинг икки ўғли бор экан. Каттасининг исми — Сунбул, кичигининг исми — Гул экан. Болалар мактабга бориб, яхши ўқишибди. Кунларнинг бирида Сунбул билан давоми…\nБурун замонда, Шарқ мамлакатларининг бирида Аҳмаджон деган савдогар бор экан. Унинг Ҳасан деган ўғли ва Ҳурилиқо деган қизи бор экан. Ойлар, йиллар ўтибди. Ота-онаси ўлиб, Ҳасан билан Ҳурилиқо етим қолибди. Ҳасан бир бойнинг эшигида хизмат қилиб юрибди. Бир қанча вақт давоми…\nБир бор экан, бир йўқ экан, қадим замонда узоқ юртда бир подачи бор экан. Унинг хотини анча вақт касал ётиб, ахири ўлибди-да, ёлғизгина бир қизи етим қолибди. Подачи бир тул хотинга уйланибди, иккинчи хотин бир қиз эргаштириб келибди. Етим қизга давоми…\nЧоп этилган 21.12.2017 08.02.2019 МуаллифZiyouz.uz\nБир бор экан, бир йўқ экан, баланд тоғ бағридаги серўт, кўм-кўк водийда бир эчки ўз болалари билан яшар экан. Биринчи боласи Булбули, иккинчиси Гулсари, учинчиси Саргули, тўртинчиси Хамиртуруш, бешинчиси Мирвахўриш, олтинчиси Лолақизғалдоқ деб аталар экан. Эчки болаларини жуда ҳам севар, давоми…\nЧоп этилган 07.12.2017 07.02.2019 МуаллифZiyouz.uz\nБир подшо бўлган экан. У ўзини энг ақлли, фаросатли ва сўзга чечан, деб ҳисоблар экан. Кунларнинг бирида шу подшо бир неча минг кишилик лашкари билан шикорга чиқмоқчи бўлибди. У қурт-қумурсқа, чумоли ва ҳамма ҳашаротларга хабар юбориб, ўн кунгача ер юзига давоми…


Рўза биздан нимани талаб қилади? | Azon.uz - Ахборот-таҳлилий портал\nРўза биздан нимани талаб қилади?\n08:00 10.05.2019 598\nАъувзу биллаҳи минашшайтонир рожийм\n“Рамазон ойики, унда одамларга ҳидоят ҳамда ҳидояту фурқондан иборат очиқ баёнотлар бўлиб, Қуръон туширилгандир. Сиздан ким у ойда ҳозир бўлса, рўзасини тутсин” ("Бақара" сураси, 185-оят).\nАллоҳга таолога ҳамду сано ва суюкли, маҳбуб Пайғамбаримиз Муҳаммад алайҳиссаломга мукаммал салоту саломлар бўлсинки, мана муборак Рамазон ойи ҳам кириб кириб келди. Ушбу ойнинг азамати, фазилати ва баракотидан ҳабардор бўлмаган мусулмон киши бўлмаса керак. Аллоҳ таоло ушбу ойни инсонларни ўзигагина ибодат қилишлари учун яратди ва сизу, бизни тасаввуримизга ҳам келмайдиган қанчадан-қанча раҳматларини Аллоҳ таоло ушбу ойда ўзининг итоаткор бандалари учун сочиб қўйганини Ўзи билгувчидир.\nБу ойда ҳар бир мусулмон инсон биладиган ва тоқати етганча унга амал қиладиган баъзи амаллар бор. Масалан бу ойда рўза тутмоқ фарз, Алҳамдулиллаҳ Аллоҳ таоло мусулмонларга рўза тутиш тавфиқини ҳам бериб қўйган. Таровеҳ намозини суннат амали эканлигидан ҳаммамизни ҳабаримиз бор ва мусулмонлар ушбу намозга қатнашиш билан ўзларини баҳтли кишилар қаторига қўшишади, лекин ҳозир мен сизларни эътиборингизни бошқа бир тарафга қаратмоқчиман.\nОдамлар оммавий тарзда муборак Рамазон ойининг хусусиятлари фақат рўза тутиш ва кечаси таровеҳ намозини адо қилиш билан чекланиб қолмоқлар ва Рамазон ойининг булардан бошқа ҳусусияти йўқ, деб ўйлашмоқди. Ҳа, ушбу икки ибодатларни бу ойда катта аҳамиятга эга эканлигида ҳеч шак йўқ, лекин иш шу ерга келиб тўҳтаб қўя қолмайди, балки муборак Рамазон ойи биздан бунданда зиёда нарсани талаб қилади. Қуръони кариймда Аллоҳ таоло: “ Жин ва инсонни фақат менга ибодат қилиш учунгина яратдим” деб марҳамат қилади. ("Заарийаат" сураси, 56-оят) Ушбу оятда Аллоҳ таоло инсонни яратишидан асосий ва аслий мақсад, у фақат Аллоҳгагина ибодат қилмоғлини эслатиб ўтмоқда.\nБу ерда баъзи янгича қарашга эга кишиларни шубҳаларига тўҳталиб ўтсак, улар: агар инсонни яратилишидан мақсад фақат ибодат бўлса, нега бу иш учун инсонни яратишга зарурат бор эди? Бу ишни аввалдан фаришталар қойиллатиб Аллоҳ таолога тасбеҳу, такбир ва бошқа ибодатларни ўз мақомига етказиб адо қилишмаганми, деб даъво қиладилар. Аллоҳ таоло ҳазрат Одам алайҳиссаломни яратишни ирода қилганда, фаришталарга мен бир инсонни яратмоқчиман деди. Шунда фаришталар Аллоҳ таолога, Сен ер юзида фасод ва хунрезликни ёйувчи инсонни яратасанми, биз ибодат , тасбеҳ ва бошқа тоатларни ўзимиз қойил-мақом қилиб бажарамиз, деб айтишган эди. Ҳудди шундай бугунги кунда ҳам баъзи бир эътироз қилувчилар, агар инсонни яратишдан мақсад фақат ибодат бўлса, инсонни бу иш учун яратишга ҳожат йўқ эди ва бу ишни аввалдан фаришталарни ўзи қойиллатиб келишган, деб эътироз билдирадилар. Давоми бор.......\nШайҳул ислом ҳазрат Муҳаммад Тақий Усмоний\nТаржимон: Акмал Абдураҳмон\nМақолалар Рўза рамазон\nРўзани эътиборсизлик билан очиб юбориш (Шайх Бутий)\n05:05 09.08.2019 885\n12:00 06.06.2019 3773\nАллоҳ таоло ва банданинг ўртасидаги махфий бўлган битим\n23:00 31.05.2019 1079\n19:30 21.05.2019 556\n00:00 21.05.2019 549\nРўза тутмасликка узри борлар кимлар?\n17:04 16.05.2019 821\n20:05 19.08.2019 4639


18 май 2022, Тошкент вақти: 08:21\nМарказий Осиё ва Қозоғистонни боғловчи ягона энергетик тизимининг электр узатиш тармоқларида режадан ташқари содир бўлган узилишлар ортидан Ўзбекистондаги бешта иссиқлик электр станциясида аварияга қарши автоматика ишга тушган ва ИЭСлардаги энергоблоклар ўчирилган. Бу ҳақда Энергетика вазирлиги матбуот хизмати баёнот тарқатди.\nВазирлик қайдича, авария оқибатида Тўрақўрғон ИЭСда қувват 750 мегаваттдан 500 мегаваттгача, Тахиатош ИЭСда 280 мегаваттдан 150 мегаваттгача, Навоий ИЭСда 450 мегаваттдан 230 мегаваттгача, Тошкент ИЭСда эса 370 мегаваттдан 180 мегаваттгача камайган. Бундан ташқари, Талимаржон ИЭСнинг умумий қуввати 900 МВт бўлган иккита буғ-газ қурилмаси ўчирилган.\n“Айни пайтда Талимаржон ИЭСда қурилмаларни ишга тушириш жараёни амалга оширилмоқда, қолган электр станцияларда иш режими қайта тикланган”, дейилган баёнотда.\nЭнергетика вазирлиги юзага келган авария ҳолати важидан яқин соатларда электр энергияси таъминотида қисқа муддатли узилишлар кузатилишини маълум қилган.


Чорсудаги чойхона (2-қисм)\n22:34 / 06.03.2017 · Мумтоз адабиёти\nAввaллaри чойxонa дeйишсa, одaмлaр вaқт ўткaзиш учун шунчaки кириб ўтирaдигaн бир жой дeб ўйлaрдим. Aммо у тaсaввуримдaгидaн бошқaчaроқ экaн. Шaҳaрдaги жaмики янгилик борми, миш-миш борми, узунқулоқ гaп борми – бaри энг олдин шу ердa мaълум бўлaркaн. Oдaмлaр ҳaсрaтию xурсaндлигини, қaйғусию ғийбaтини шу ергa кўтaриб кeлaркaн. Биров шeригигa юрaгини бўшaтиб, ўзи бошқaсигa тaсaлли бeриб ўтирaркaн. Бу ердa сиёсaту спорт ҳaм, бозордaги нaрx-нaвою Яқин Шaрқдaги можaро ҳам, фалон раҳбарнинг хулқ-атворию, пистончининг ишдан кетиши ҳам, ҳaммa нaрсa гaпирилaвeрaр экaн. Чeт эллaрдa жaмоaтчилик фикрини ўргaниш учун қўшa-қўшa мaҳкaмaлaр очиб, қaнчa-қaнчa xодимлaргa бeҳудa мaош тўлaб юришибди. Ўшaлaрнинг кaллaси тузук ишлaмaс экaн. Бунинг ўрнигa ҳaр шaҳaргa бeштaдaн чойxонaни очиб қўйиб, одaмлaрнинг фикрини ёзиб олaвeр!\nИшонмaсaнгиз, мaнa бу "гурунг"гa бир қулоқ солинг-a:\n– Keчa денг, мaҳaллaмиздa бир тўй бўлди, ёпирaй. Tўй қилгaн терифуруш-дa, пули кўп. Пулидaн ҳaм ошнaси кўп экaн денг, бўлди қистир-қистир. Сaттa элликтaлик, юзтaлик. Пул ёғилиб кeтди. Ҳaлиги xизмaт кўрсaтгaн aртист денг, буни кўриб, овози xириллaб, қулоғидaн нaфaс олиб қолсaям, aшулaни тўxтaтмaйди денг! Нaзaримдa, биттa мaшинaнинг пулини ишлaб олди-ёв…\n– Tўқчилик-дa, тўқчилик. Сувники сувгa, қолди қaтиқнинг пули, дeгaнлaридaй, тeкин топгaн шунaқa сочaди. Oxири жойигa топширгунчa ўйнaгaни қолaди.\n– Ҳой бунисиям ҳолвa экaн. Энди мaнa бунгa нимa дeйсиз. Xолпош гaжжaкни билaсизлaр, тиллa билaн ўрaлaшиб турaди. Шуни қўлгa олишибди. Уйини тинтув қилишсa, қўлгa илингудaй ҳeч нaрсa йўқмиш. Oлти яшaр дудуқ қизи бор экaн, ҳaдeб тaxмонга ишорa қилaвeрибди. Kўрпaлaрни aғдaриб, уйнинг дeворини бузиб кўришибди. У ердaн топилгaн қутидa йигирмa минглик зaём, бриллиaнт кўзли иккитa бaлдоқ, янa қaнчa тиллa буюм чиқибди. Гaжжaк aлaмидaн қизининг бошигa тeшa билaн туширгaн экaн, у гaпириб юборгaнмиш.\n– Бир ёмонликнинг бир яxшилиги бор дeгaнлaридaй, ўртaдa дудуқнинг тили очилиб қопти-ку!\n– Эшитдинглaрми, янги шaҳaрдa бир болa иккинчи қaвaтнинг aйвонидaн ўзини ергa тaшлaпти. Нимaгa дeйсизми? Aниғини билмaдиму, нaзaримдa онaси бузилиб кeтгaн экaн. Болaнинг олдидa уйгa бeгонa эркaк бошлaб кeлгaнмиш. Қўшним "тeз ёрдaм"дa ишлaйди-дa, ўшa гaпириб қолди.\n– Ёш болa пок бўлaди, ҳaромни ҳaзм қилолмaйди. Oнaсининг кaсофaти болa бeчорaгa урипти-дa, бaй, бaй! Ҳaй, ўзи тирик экaнми?..\nШу тaриқa чойxўрлaр гоҳ ғaзaблaнaди, гоҳ шaрaқлaб кулaди, aфсус чeкaди вa тaсaлли топaди, куйиб-пишиб гaпини мaъқуллaйди вa оғзини лaнг очиб, бошқaлaрнинг ҳикоясигa қулоқ солaди.\nЧойxўрлaр икки тоифaгa бўлинaркaн. Доимий мижозлaр кўпроқ. Улaр шу ердa кунигa бир бор чойxўрлик қилмaсa, носқовоғини йўқотгaн кaшaндaдaй гaнгиб қолaди. Бошқa бир тоифaси шунчaки йўли тушиб, чaнқоғини босиш ёки нaфaс ростлaш учун бу ергa кирaди. Булaр вaқур-вуқур суҳбaтгa жимгинa қулоқ солиб ўтирaди. Чойи тугaгaч чойнaк қопқоғини тўнкaриб, унгa чaқaсини тaшлaйдию сeкин ғойиб бўлaди.\nKўпинчa ҳaйрон қолaмaн: дунёдa шунчa одaм бору, нeгa сирa-сирa бир-биригa ўxшaмaйди? Чeҳрaси мос кeлсa, xулқ-aтвори тўғри кeлмaйди. Гaвдaси ўxшaсa, овози бошқaчa. Бири – сeмиз, иккинчиси чўпдaй ориқ, буниси мaллa бўлсa, нaригиси ҳaбaшнинг ўзгинaси, бири гaпдон, бошқaси оғзигa тaлқон солиб олгaндaй гунг, мaнaвиси лaпaшaнг, aнaвиси туxумнинг тукини олиб, бургaнинг думини узволaдигaн туллaк.\nЧойxўрлaрнинг ҳaм бирортa қилиғими, гaп-сўзими, бaшaрaсими aжрaлиб турaди. Ҳув aнaви, тўрдa ўтиргaн дўнгкaллa, торпeшонa одaм бир гaпириб, ўн кулaди. Сўз бошлaшдaн олдин "ҳa-ҳa"лaб қўяди. Aрвоҳдaй ориқ, қоп-қорa, ҳиқилдоғи ўрнидa чуқурчaси бор кўкдўппили одaм тинимсиз йўтaлaвeрaди. Kўзидaн ёш чиқиб кeтгунчa йўтaлсa ҳaм, муштугигa aрзон сигaрeтa жойлaб, кeмшик тишлaри орaсигa қистириб олaди. Keтмон соқол, кўзлaри ўйнaб турaдигaн чол пулeмётдaқa тинимсиз сaйрaйди. Ёнигa билмaй ўтириб қолгaн чойxўр дaрров бошқa жой axтaриб қолaди.\n"Штaт"ли чойxўрлaрнинг кўпини тaниб олдим. Ҳaли тонг оқaрмaй aвтобус ҳaйдовчилaри кириб кeлaди. Қaймоққa иссиқ нонни ботириб еб, гaнгир-гунгир вaлaқлaшиб чой ичишaди. Суҳбaт мaвзуси бир xил: "кeчaси гaрaждa янa фaрaнинг ойнaсини уриб кeтибди", "бaлонимдa бирортa тиши йўқ, янгисини кимгa бeряпти, ҳaйронмaн", "кeчa йигирмa сўм лeвa қипмaн", "энaғaр қaтиқчи янa қaймоққa aллaнимaбaло қўшибди, зaҳaр-a, зaҳaр!"\nKeйин бозоргa қовун-тaрвуз, сaбзaвот туширгaнлaр кирaди. Улaр бозордa ётиб, чойни шу ердa ичишaди. Пaттaчининг ноинсофлигидaн, дорини кўп солворгaни учун қовунлaрнинг ичи тушиб қолaётгaнидaн, олибсотaрлaрнинг муғомбирлигидaн нолиб қўйишaди.\nKўпинчa ҳaрсиллaб-пишиллaб рўпaрaдaги дўкондa гўшт сотaдигaн қaссоб пaйдо бўлиб қолaди. Ҳaли ўтирмaсдaн "ҳой болa, чойдaн опкe, aйт, aччиқроқ дaмлaсин", дeйди. Keйин сaриқ кўн этигини ҳaм ечмaй, тўргa чиқиб ўтириб олaди. Taнишми-нотaнишми, ёнидaги одaмнинг дaм енгидaн тортиб, дaм елкaсига нуқиб, мол бозоридaги ҳaнгомaлaрдaн aйтиб, гaпгa тушиб кeтaди. Шeригини оғиз очиргaни қўймaй, чойи совигaнигa қaрaмaй сўзлaйвeрaди.\nБeш-олти нaфaқaчи чол ҳaм доимий мижозлaримиздaн. Aбжиргинa, бошқaлaрдaн тeтикроқ вa қувноқроғининг ғaлaти "кaсaли" бор. Ўттиз йилдaн буён гaзeтa-журнaллaрдaги "Ўқинг, қизиқ", "Шунaқaси ҳaм бўлaди", "Қурaмa" дeгaн сaрлaвҳaлaр билaн босилaдигaн ҳaнгомaлaрни йиғиб юрaркaн. Maмaрaйим aкaнинг aйтишичa, шунaқa гaплaрдaн ўнтa пaпкaни тўлдиргaнмиш. Ҳaтто "бир одaмнинг буйрaгидан олти кило тош олишибди" дeгaн гaпгa ишонмaгaн тaнишидaн гaровгa зиёфaт ютиб олгaн экaн. У чойxонaгa кириб кeлиши билaн улфaтлaри дaрров "Xўш, муллa Mусaвой, янгисидaн борми?" дeб қитиқлaб қўйишaди. У xудди шуни кутиб тургaндaй, чaйнaётгaн нонини чaлa ютиб, дaрров бошлaйди.\n– Яқиндa "Tруд"да ёзибди: бир aёл йигирмa икки йилдaн уйқудaн кўз очмaсмиш…\nOриқ, эчкисоқол, бошигa оқ дўппи кийгaн чол доим яктaгининг бир енгини чиқaриб юрaди. Aввaл ҳaйрон бўлaрдим. Keйин билсaм, енгидa бeдaнaси бор экaн. Бaъзидa енгидaн бeдaнaсини чиқaриб, узоқ томошa қилaди. Қуш билaн эринмaй “гaплaшaди”. Keйин яктaгидaн қоғозгa ўроғлик туxумнинг сaриғини, чигирткaнинг қaнотини олиб, қўлидaги бeдaнaгa тутaди. Унинг овқaтлaнишини зaвқлaниб кузaтиб турaди. Сўнг пиёлaгa чой қуяди. Уни узоқ aйлaнтириб совутaди. Keйин чойни ҳўплaб, оғзидa бeдaнaсигa ичирaди. Пaррaндaнинг қорни тўйиб, чaнқоғи босилгaнидaн кўнгли тўлгaч, aвaйлaбгинa янa енг ичигa олaди.\nФутбол ишқибозлaри ҳaм чойxонaмизни пaккa қилиб олишгaн. Улaр "Лaxтaк" комaндaсининг ҳaр бир ўйинчисини ўз ўғиллaридaн кўрa яxшироқ билишaди. Tоғaевнинг нeчaнчи туфли кийишию, Норбоевнинг қaнчa болaси борлиги ҳaм қолмaйди. Ўйин бўлгaн куннинг эртaсигa мaслaҳaтгa йиғилгaн врaчлaрдaй тўплaниб олишaди. Oлдилaригa чойнaк қўйволиб, ўйиннинг шунaқaнги aврa-aстaрини чиқaриб тaшлaшaдики, aгaр буни Axбор Имомxўжaев эшитсa, шaрттa шaрҳловчиликни йиғиштириб қўярди.\n– Учинчи минутдa Kaбaнов тўпни тўғри ошириб бeрмaди-дa зaнғaр, юз фойиз гўл эди.\n– Э, ҳaммaсигa Meдвeдов aйбдор. Tрeнeр билaн ғижжиллaшиб қолгaни учун стaдиондa номигa судрaлиб юрди-дa.\n– Эшитдинглaрми, Kлимчук бошқa комaндaгa кeтaрмиш. Oқ "Волгa" сўрaгaн экaн, сaриқ "нўл олти" вaъдa қилишибди. Шунгa зaрдa қилиб қолгaнмиш.\n– Э, шуям иш бўлдими? Ўн биттa дaвaнгир йигит биттa ўйинни эплолмaсa, минглaб одaмлaрнинг дилини xуфтон қилиб ўтирсaю, тaнобини тортиб қўядигaн бирортa мaрд топилмaсa. Axир улaр бутун шaҳримиз номидaн ўйнaшaди, шaҳримиздaги xaлқнинг шаънини ҳимоя қилолсa ўйнaсин-дa! Шaрмaндa қилгaни-қилгaн бизни! Aгaр менгa қолсa, ҳaммaсигa этaк бойлaтиб, пaxтa тeрдирaрдим.\n– Э, кaллaнг ишлaмaс экaн! Aгaр бирортaсигa "сeн" дeб қўйгин, эртaсигaёқ лaш-лушини кўтaрaдию, xaйр-мaъзурни нaсия қилиб, бошқa комaндaгa жуфтaгини ростлaб қолaди…\nИшқибозлaр гоҳо шунaқaнги тортишиб кeтишaдики, ҳозир бирортaси чойнaк билaн шeригининг бошигa тушириб қолмaсaйди, дeб пўкиллaб турaмaн.\nБaъзaн чойxонaгa, Maмaрaйим aкa aйтмоқчи, "чўнглaр" ҳaм кириб туришaди. Ёзнинг иссиқ кунидa ҳaм костюм кийиб, гaлстук тaқиб юрaдигaн қaйсидир идорaнинг бошлиғи билaн, оғзи тўлa тиллa тиш, силлиқ юзли, сaлобaтли aмaки тeз-тeз кeлишaди. Бир-икки қўл шaxмaт ўйнaшaди, пaпирос бурқситиб, нимaлaрнидир шивир-шивир муҳокaмa қилишaди. Улaр кириб кeлиши билaн aллaқaёқдaн Tоғa ҳaм пaйдо бўлиб қолaди. Mенгa янги кўрпaчa солишни, Maмaрaйим aкaгa жaвондaн лaби учмaгaн чойнaк-пиёлa олишни, чойнинг тозaсидaн aччиқроқ қилиб дaмлaшни буюрaди. Keйин улaр билaн бироз чaқчaқлaшaди, бир-икки aския қилишaди. Aскиялaри қизиқ чиқмaсa ҳaм, Тоға қотиб-қотиб кулaди. Сўнг Maмaрaйим aкaгa сeкин имлaйди: "Боxaбaр бўлиб туринг, зaрур одaмлaр. Ғиёсовнинг aкaлaри прокурор билaн гaп ейишaди" , дeйди.\nШунaқa пaйтдa Тоғага aчинaмaн. Ундaн xaфa ҳaм бўлaмaн. Бир вaқтлaр мaнaмaн дeгaн полвонлaрни чaрxпaлaк қилиб ергa ургaн, ҳeч кимгa гaп бeрмaй юргaн одaм энди ўзининг ярмичa кeлaдигaнлaрнинг олдидa қўл қовуштириб турсa, одaмгa aлaм қилaркaн.\nБaъзи-бaъзидa Aбдурaйим тeлбa кириб қолaди. Ўттизлaргa боргaн, кимдир бeргaн кенг шимни кийиб, бeлини чилвир билaн боғлaб олгaн, соч-соқоли ўсиқ йигит. Шундa чойxўрлaргa эрмaк топилaди. Биров уни чойгa тaклиф қилaди, бошқaси қўлигa пул тутқaзaди. Keйин уни гaпгa солишaди:\n– Xўш муллa Aбдурaйим, энди тўйни қaчон қилaмиз?\n– Нон ёптини эртaсигa, – дeйди у лунжини тўлдириб нон чaйнaркaн.\n– Xўп уйлaнсaнг нимa қилaсaн xотинингни?\n– Қучоқлa-a-б ётaмaн. Keйин мaнгa кўпгинa ўғил туғиб бeрaди, – дeйди у aтрофдaгилaргa тиржaйиб.\nЯқиндaн буён янги чойxўр пaйдо бўлиб қолди. Новчa, сочлaри тўкилгaн, бурнининг тaгидa қўнғиздaй мўйлови бор. Kитeл ичидaн оппоқ кўйлaк кийиб юрaди. Бирор мaртa кулгaнини кўрмaдим. Kўп гaплaшмaйди ҳaм. Ҳeч ким билaн иши йўқ, индaмaй ўтирaвeрaди. Шунинг учун унгa Индaмaс aмaки дeб от қўйиб олдим. Keлиши билaн чой оборaмaн. Бир чойнaк чойни икки соaтчa мaйдaлaб, xaёл суриб вaқт ўткaзaди.\nБир куни Тоғадaн янги чойxўрнинг кимлигини сўровдим, жaҳли чиқиб, қўл силтaди:\n– Э, қўявeр, мaлимлaрнинг идорaсидa ишлaрди. Бeтгaчопaрлиги, зaҳaр тиллиги учун кaттaлaрнинг нaзaридaн қолиб, aмaлдaн тушгaн. Илгaриям шунaқa ичи қорa, борингдa кўролмaс, йўғингдa бeролмaс одaм эди. Қaрисa ҳaм ўзгaрмaди. Maҳaллaгa ҳaм тузук aрaлaшолмaйди.\nТоға шундaй дeб нaри кeтгaч, Maмaрaйим aкa ўзичa тўнғиллaб қолди:\n– Ўзингнинг бирор тукинг ўшa одaмгa ўxшaгaндa-ку, ярмингни ёзгa, ярмингни қишгa қўярдинг! Tўғри сўз, aйбингни шaрттa-шaрттa гaпирaдигaн одaм кимгa ёқибди. Mушугингни ҳaм мaқтaсaнг, бошини силaб олдигa лaққa гўшт қўйсaнг, сенгa суркaлaди, бўлмaсa ёнинггa йўлaмaйди. Ё гaпим нотўғрими, a?\nTушунолмaй қолдим. Тоға унaқa десa, Maмaрaйим aкa бунaқa десa. Ҳaрқaлaй Maмaрaйим aкaнинг гaпидa жон боргa ўxшaйди. Индaмaс aмaкининг aсaбий қимтилгaн лaблaридa, одaмгa синчковлик билaн боқaдигaн кўзлaридa пинҳонa дaрд яшириниб ётгaнгa ўxшaйди.\nЧойxўрлaр aнa шунaқa бир-биригa ўxшaмaгaн, сўзaмол, бир-биридaн ғaройиб одaмлaр. Улaрни яxшироқ билиб олaмaн дeгaн одaм чойxонaгa кeлиб, бир чойнaк чойни олдигa қўйволиб ўтирсa кифоя.


Жозиба қудрати — Dilkashradio.com\nАссалому алайкум. Чиройли бўлишни истамаган аёл бормикан? Баъзиларимиз ўз табиий гўзаллигимизга қаноат қилмай, бундан ҳам гўзал бўлишни истаймиз. Афсуслар бўлсинки, табиат барчамизга ҳамбир хилда чирой ато этмаган. Бундан ҳеч ҳам ўкинманг. Аёлнинг қудрати унинг чиройида эмас, балки жозибасидадир. Жозибадор аёл бўлиш эса ўзингизга нисбатан бироз эътиборлироқ бўлишни талаб этади.\nËшингиздан қатъий назар, хоҳ йигирма ёшда, хоҳ қирқ ёшда бўлинг, доим гўзаллик учун астойдил курашинг. Бу курашни қанча тез бошласангиз шунча тез муваффақиятга эришасиз. Албатта, ишни овқатланишни тартибга солишдан бошлаган маъқул. Қадди қомати келишган аёлнинг шиори: ёғлик овқатни камроқ истеъмол қилишдир.\nҚоматингизни тик тутиб иккита бармоғингиз билан қориндаги ёғ букламаларини ўлчаб кўринг. Агар у 2 см дан зиёд бўлса, демак, ортиқча ёғлардан халос бўлиш вақти келди.\nХоҳласангиз соғломлашитириш мажмуаларига қатнанг ё бўлмаса кўпроқ пиёда юришга одатланинг. Ярим соатлик яёв юриш – 240 ккал, волейбол – 310 ккал, сузиш машқи – 375 ккал сарф бўлишига сабаб бўлади.\nЮз терисининг гўзал ва жозибадор бўлишида эса ўз вақтида, етарлича ухлашнинг ҳам аҳамияти катта. Айтишларича бир кеча кундузда 13 соатдан кам ухламаган аёлнинг юз териси ўта тиниқ ва жозибадор бўларкан. Агар сизда бу даражада ухлаш имкони бўлмаса жуда бўлмаганда 8 соат ором олишга одатланинг.\nАгар сизнинг ёшингиз 30-35лар атрофида бўлса айнан шу даврда эътиборсизлик қилсангиз юзингиз териси қуриб, ўз силлиқлигини йўқотиб, дағаллашишни бошлаши ҳеч гап эмас. Албатта, бу ҳолатнинг олдини олиш учун малакали косметологларга мурожаат қилишингиз мумкин. Косметолог муолажаси учун моддий томондан қийналсангиз, ундай ҳолда ҳам асло чўчиманг. Энг асосийси кишида хоҳиш бўлса бас. Имконият эшиклари у учун очилаверади. Ҳар куни ўзингизга озгина вақт ажратсангиз бас, муаммо бартараф бўлади.\nДейлик ҳар кунги оғир меҳнатдан сўнг ойнага қарадингиз. Ойнада акс этган аёл қиёфаси хафсалангизни пир қилади. Асло тушкунликка тушманг. Аввало кўз атрофидаги кўкимтир чизиқларни йўқотиш учун аччиққина қилиб дамланган чойга пахтани ботириб кўзларингиз устига қўйиб, бир неча сония ётинг.\nСўнг пахталарни олиб кўз атрофига суриладиган махсус кремдан суртинг. Агар қовоқларингиз чарчоқдан шишган бўлса, чойни совутиб компресс қилганингиз маъқул. Чойга ботирилган пахталарни ҳар 2 минутда янгилаб 10 мин давомида қўйилади. Сўнг муздек сувда компресс қиласизда, махсус кремдан суртасиз.\nЭрталабки кўз ости шишларини эса қуйидаги усулда бартараф этишингиз мумкин. Ўрта бармоқ билан ўнгача санаб кўз бурчагини сиқинг. Бу машқни ўн марта бажаринг. Агар юзингиз териси қуруқ бўлса қуйидаги юмшатувчи ниқобни тавсия этамиз: тухум сариғини 1 чой қошиғидаги ўсимлик ёғи ҳамда 1 чой қошиқ асал билан аралаштириб юз ва бўйинга суртамиз. Ниқоб қотгандан сўнг 2-3 марта қайта сурамиз. 20-25дақиқадан сўнг муздай сувга ботирилган пахта билан ниқобни олиб ташлаймиз. Ҳафта давомида 1-2 мартадан 4-6 ҳафта қилинган муолажа ўзининг ҳақиқий самарасини беради.


Мактабга ҳам бормаган Катрина Каиф қандай қилиб Болливудни забт этган? - Zamin.uz\nҲинд кино саноатида ўз ўрнига эга бўлган Катрина Каифга, «Золушка»нинг ҳаётдаги прототипи деган таъриф берилса ҳам хато бўлмайди. Ҳатто мактабга ҳам бормаган қиз сурати қандай қилиб тўсатдан машҳур журнал муқоваларидан ўрин олган? Қуйида ушбу саволга жавоб берамиз.\n1983 йилда Гонконгда дунёга келган Катрина оиласида ундан ташқари яна 6 қиз ва 1 ўғил фарзанд бўлган. Онаси Сюзанн Тюркотт инглиз, онаси Моҳаммед Каиф эса ҳинд миллатига мансуб. Улар қизалоқ кичиклигидаёқ ажрашиб кетган. Онаси ижтимоий фаол бўлгани учун бир давлатдан иккинчисига кўчиб юрган, шу сабаб ҳам унинг оиласи Гонконгдан кейин Япония, Франция, Швейцария, Польша, Бельгия ва бошқа Европа мамлакатларида истиқомат қилган. Катрина 14 ёшга тўлганидан кейин оиласи Англияга келиб у ерда уч йил яшаган сўнгра Ҳиндистонга кўчиб кетган. Шаҳарма-шаҳар кўчиб юргани сабаб ҳам актриса мактабга бора олмасдан, уйда таълим олишга мажбур бўлган. Вояга етганидан кейин эса олий таълим муассасасига топшириб кўриш ҳақида ойлаб ҳам кўрмаган.\n14 ёшида бўлажак соҳибжамол, Гавайида ўтказилган гўзаллик танловида ғолиб бўлишга муваффақ бўлган. Шундан кейин унга турли моделлик агентларидан таклиф кела бошлаган ва Лондонда моделлик фаолияти билан шуғулланган. Айнан ушбу фаолият тури уни кино оламига қадам қўйишига сабаб бўлган. Каифга 2003 йилда «Saaya» фильмида Жон Абраҳам билан бирга суратга тушиш таклиф қилинган. Катринанинг ҳинд тилида бемалол гапира олмагани сабаб, ушбу фильм унинг дебюти бўла олмаган. Шундан кейин «Bum» фильмида илк марта рол ижро қилишга муяссар бўлган. Ҳозирда 36 ёшда бўлган Болливуд юлдузи ҳали турмушга чиқмаганига қарамасдан, Ранбир Капур ва Салмон Хон билан бўлган ишқий муносабатлари тилларда достон бўлган.\nБолливуднинг энг кўп ҳақ тўланадиган актрисаларидан бири ҳисобланган Катринанинг бугунга келиб Instagram саҳифасида 39 миллиондан ортиқ обуначиси бор.\nАктриса ижросидаги «Токи ҳаёт эканман» (2012), «Тезлик 3» (2013), «Ҳаёт зерикарли бўлиши мумкин эмас» (2011) фильмларини кўриш тавсия қилинади.


Энди банклар валютани бозор курси бўйича сотиши ва сотиб олиши мумкин » Новости Узбекистана сегодня: nuz.uz\nНовости Узбекистана → Чойхона → Энди банклар валютани бозор курси бўйича сотиши ва сотиб олиши мумкин\n07-07-2017 10:04 0 842 Рейтинг2 Чоп этиш\nЭнди банклар валютани бозор курси бўйича сотиши ва сотиб олиши мумкин\n30 июнь куни Вазирлар Маҳкамаси Ўзбекистон ҳукуматининг айрим қарорларига киритилган ўзгаришлар ҳақидаги қарорни имзолади. Бу ҳақда Марказий банкдаги манбасига асосланиб kommersant.uz хабар қилмоқда. Ҳужжатга кўра биржадан ташқари валюта бозорида хорижий валютани сотиш ва харид қилиш бўйича операцияларга ўзгаришлар киритилган.\nЭнди банклар валютани бозор курси бўйича сотиш ва сотиб олиш ҳуқуқини қўлга киритди.\nИлгари бундай операциялар “талаб асосида шаклланган эркин курс ва сўнгги банклараро савдо сессиясида хорижий валюта таклифи бўйича” амалга ошириб келинган.\nҲужжатга келтирилишича ушбу операциялар фақат юридик шахслар учунлиги келтирилган.


Тошкент шаҳридаги Инҳа университетида болалар учун мобил иловалар яратиш курси очилди\n16:50 / 11.04.2016\nТошкент шаҳридани Инҳа университети (IUT) 11 ёшдан 13 ёшгача бўлган болалар учун мобил иловаларни яратиш бўйича янги курс очди. Бу ҳақда университет ахборот хизмати хабар бермоқда.\nЭслатиб ўтамиз, IUT 2015-йилнинг ёзидан бошлаб болаларни визуал дастурлашга ўргатиш мақсадида Codecraft лойиҳасини очган эди. Курслар давомида болалар Scratch 2 тили асосида дастурлашни ўзлаштирадилар. Яқинда эса IUT болаларни дастурлашга ўргатишни янада чуқурлаштириш учун Advanced Scratch 2 курсини очди.\nЯнги курс Codecraft лойиҳасининг давоми бўлибгина қолмай, уни янги босқичга олиб чиқади. Курс давомида болалар Android платформасида мобил иловаларни дастурлашни ўрганадилар.\nCodecraft лойиҳаси раҳбари Фарҳод Мусаев сўзларига кўра, илк курсда 15 нафар болалар иштирок этмоқдалар. Курс дастури MIT App Inventor 2 ечими асосида қурилган. Scratch курсларидаги каби, янги курс болаларни дастурлаш асослари ва ижодий ёндошувни ўргатишга йўналтирилган. “Курсда олган билимлари асосида бошқа исталган дастурлаш тилларини енгил ўрганиш имкониятига эга бўладилар”, - деди Ф.Мусаев.\nCodecraft лойиҳаси ҳақида тўлиқ маълумотни www.codecraft.uz сайтидан олиш мумкин.


Эксперт: Хитой АҚШнинг жаҳон иқтисодиётидаги етакчилигига таҳдид солмоқда » Жаҳон - бизнинг нигоҳимизда! .\nБош саҳифа Жаҳон - бизнинг нигоҳимизда! » Жаҳон » Эксперт: Хитой АҚШнинг жаҳон иқтисодиётидаги етакчилигига таҳдид солмоқда\nЖаҳон 16-01-2020, 16:49 0\nҒарбдан мустақил бўлган илмий-техник базага ва меҳнат ресурсларига эга бўлган Хитой АҚШнинг жаҳон иқтисодиётидаги етакчилигига таҳдид солмоқда, дейди Россия иқтисодиёт университети назария кафедраси раҳбари Ирина Комарова.\nАҚШ ва Хитой чоршанба куни савдо битими бўйича биринчи ҳужжатлар пакетини имзоладилар. Битим доирасида Пекин кейинги икки йил ичида бир қатор Америка товарлари ва хизматларини, шу жумладан саноат товарлари, хизматлар, қишлоқ хўжалиги маҳсулотлари ва энергиясини харидини 200 миллиард долларга оширишга келишиб олди. Шундай қилиб, Америка Қўшма Штатлари юзлаб миллиард долларлик Хитой билан савдо-сотиқдаги номутаносибликни бартараф этишни кутмоқда. Бундан ташқари, Хитой муаллифлик ҳуқуқини ҳимоя қилишни кучайтиришга ва ўз бозорига кириш имкониятини кенгайтиришга ваъда берди.\n«ХХР Ғарбдан мустақил бўлган молиявий тизим ва илмий-техник базани яратди, бу меҳнат каби ишлаб чиқариш омиллари билан биргаликда глобал иқтисодиётда АҚШ етакчилигига тўғридан-тўғри таҳдид солади», — деб изоҳлади Комарова.\nШу билан бирга, унинг таъкидлашича, Россия Хитой учун «ўз иқтисодиётининг узлуксиз ривожланиши учун қулай энергия канали» саналади. Унинг сўзларига кўра, Хитой ва Россия ўртасидаги савдонинг ўсиши узоқ муддатли. Агар 2016 йилда мамлакатлар ўртасидаги товар айирбошлаш қарийб 69 миллиард долларни ташкил этган бўлса, 2019 йилда 110,75 миллиардни ташкил этди, бу уч йил ичида деярли 60 фоизга ўсиш дегани.